बाढ़ प्रभावित इलाकन में हालात में सुधार अइला के खबर बा. बिहार सरकार बाढ़पीड़ितन खातिर बासठ करोड़ रुपिया आंवटित कइले बिया.\nमंगल के देर रात बिहार के मुख्यमंत्री रहल रामसुंदर दास के पत्नी सविता देवी के पटना में निधन हो गइल.\nपूजा सीजन में दिल्ली आ पटना का बीच हफ्तामें तीन दिन एगो स्पेशल ट्रेन चलावल जाई जवना के पहिला फेर आजु से शुरू हो गइल. नौ तारीख आ तेईस अक्टूबर के हावड़ा खातिर स्पेशल ट्रेन चलावल जाई. भागलपुर आ दिल्ली का बीचो स्पेशल ट्रेन सात, चौदह,इक्कीस आ अट्ठाइस अक्टूबर के चलावल जाई.\nपूर्वी चम्पारण जिला के हरसिद्धी थाना इलाका में बैरियाडीह गाँव के मटकुलुवा घाट पर बुध का फजीरे एगो नाव पलट गइल जवना का बाद तीन लोग डूब के मर गइले. गोविन्दगंज थाना के अरेराज गाँव का लगे एगो वाहन पलटला से दू गो लड़िका कचरा गइले.\nआकाशवाणी पटना के प्रादेशिक समाचार एकांश में संपादकीय सहयोगी आ रिपोर्टर का पैनल में शामिल करे खातिर आवेदन माँगल गइल बा. आवेदक स्नातक आ कवनो मान्यता प्राप्त विश्वविद्यालय से पत्रकारिता में डिग्री आ डिप्लोमा लिहले होखे के चाहीं. आवेदन के अंतिम तारीख तीस अक्टूबर राखल गइल बा.


टटका खबर, 26 जनवरी 2017 – टटका खबर\nआजु देश भर में 68वां गणतंत्र दिवस धूमधाम आ खुशी उल्लास का साथे मनावल जात बा. एह मौका प दिल्ली के राजपथ पर देश के सैनिक ताकत, प्रौद्योगिकी आ पुरहर सांस्कृतिक विरासत के शानदार झलक देखे के मिलल. परेड का बाद प्रंधानमंत्री दर्शक दीर्घा का लगे आ के लोगन के अभिवादन कइलें. गणतंत्र दिवस परेड में मुख्य अतिथि रहलन अबु धाबी के शहजादा मोहम्मद बिन जायद अल नाहयान. एह परेड में पहिला बेर यूएई के सैनिकन के एगो टुकड़ी अपना देश के झंडा लिहले शामिल भइल. एह दस्ते में डेढ़ सौ जवान शामिल रहलें.\nबसपा सुप्रीमो मायावती आजु मऊ से बाहुबली आ मौजूदा विधायक मुख़्तार अंसारी के टिकट देबे के ऐलान के दिहली। पाहिले से उनुका भाई आ बेटा के बसपा से टिकट मिल चुकल बा।\nअमेरिका के राष्ट्रपति डोनाल्ड ट्रम्प मेक्सिको सीमा पर देवाल बनावे के आदेश जारी क दिहलन. कहलन कि सीमा के सुरक्षा कइला बिना कवनो देश ना रह सके आ असेरिको अपना सीमा के रक्षा करी आ गलत तरीका से देश में घुसे वालन प रोक लगाई.\nगोण्डा के कौड़िया बाजार इलाका के गोंडा -बहराइच सड़क प आजु फजीरे एगो जीप आ ट्रक के टक्कर हो गइल. एह हादसा में नेपाल के रहे वाला दू जने समेत तीन लोग के मौत हो गइल. नेपाल के रुकुम जिला के रहे वाला पवन के सी (18), जलन परिहार(20) अउर इश्तियाक (45) जीप मे सवार होके गोण्डा से बहराइच ओर जात रहलें जब पीछे से आवत एगो तेज रफ्तार ट्रक जीप के धक्का मार दिहलसि.\nछपरा के मांझी इलाका में संत मानल जोए वाला भाजपा नेता आ रघुनाथ गिरी के मठिया गांव के रहे वाला आचार्य केशवानंद के कात्हु रात कुछ अपराधी गोली मार के जान ले लिहले. बतावल जात बा कि देर रात कुछ लोग उनुका लगे आइल आ गाड़ी खराब होखे के बात कह के आपना साथे लिया गइल आ पुलिया प चहुँपते गोली मारल शुरी क दीहल. भाजपा के प्रदेश कार्यालय में आजु झंडा फहरवला का बाद आचार्य केशवानंद के हत्या पर दुख जतावत एगो टीम उनुका घरे ला रवाना क दीहल.\nTags: अबु धाबी, अमेरिका, केशवानन्द, गणतंत्र दिवस, गोण्डा, बसपा, भाजपा नेता, माँझी, मायावती, मुख्तार अंसारी, मेक्सिको सीमा, शहजादा मोहम्मद बिन जायद अल नाहयान, हत्या


बतकुच्चन – १० – Anjoria\nMay 8, 2011 बतकुच्चन\nआजु पता ना काहे मन अँउजाइल बा. लागत बा कि कंठ में कुछ अटकल बा अँउजार जइसन. आ कंठ का भीतर कुछ अटकल होखे त जान पर आफत बनि जाला कबो-कबो. अलगा बाति बा कि कंठ का बाहर लटकल कंठहार औरतन के सुंदरता बढ़ा देला. कंठ गवनई के सुरो के कहल जाला. जेकरा लगे कंठ नइखे ऊ लंठ बन जाला. ओकर गीतो-गवनई लाठी लेखा कपारे पड़त बुझाला. काहे कि जवना गवईया का लगे सुर नइखे ऊ असुरे जस नू होई. अब एह सुर के राखेवाला के ससुर ना कहल जा सके. याद आवत बा एगो बुड़बक के कहानी जे कुछ हिन्दी सीख के विद्वान बने के नौटंकी करत अपना ससुरारी गइल रहे आ जब ससुर जी कहलें कि आईं कुँअर जी ! त भड़क उठल रहे. कहलसि का खराबी बा हमरा में जे हमरा के कुँअर कहनी. निमना में सु भा स जोड़ल आ खरबका में कु, क भा अ. अब ससुर जी कइसे समुझावसु ओकरा के कि हउवऽ त तू सुअरे बाकिर कहीं कइसे !\nकंठ पर कुछ लोग हार लटकावेला कुछ लोग माला. कंठी माला राखे वाला लोग कंठ पर कंठी आ हाथ में माला राखेला बाकिर मन में का राखेला ई के जाने. अब अपना अँउजाहट में आजु अँउजेपथार के बात मन में आ रहल बा. पथार कवनो चीज के ढेर के कहल जाला आ अँउजा बिना मतलब के चीज के. अँउजा पथार के तुलना गोबर के पथार से कइल बेमतलब रही काहे कि गोबर के पथार त पाथे का कामे आ सकेला. पाथल गोंईंठा आ चिपड़ी दुनु जाले. जब गोठ गोठ पाथ दीं त गोईंठा आ जब चिपटा दीं त चिपड़ी. अब ओह गोंईठा चिपड़ी पर रउरा लिट्टी पकाईं भा बाटी राउर मरजी. बलिया के बाटी आ छपरा के लिट्टी दुनु एके जइसन होईयो के एक ना हो सके ठीक वइसहीं जइसे गोईंठा आ चिपड़ी गोबरे से पथइला का बादो दू तरह के होला. जे दुनु खइले बा उहे जान पाई. चलीं आजु अतने.\nमचल बा हाय खलबली


का बा सतुआनि के परब के कारण, महात्म्य अउर महत्व - खबर भोजपुरी\nका बा सतुआनि के परब के कारण, महात्म्य अउर महत्व\nBy कुमार आशू\t On Apr 14, 2022\nसतुआन भोजपुरी संस्कृति के काल बोधक पर्व ह। हिन्दू पतरा में सौर मास के हिसाब से सुरूज जहिआ भूमध्य रेखा (बिसुवत रेखा) से उत्तर के ओर जाले तहिये ई पर्व मनावल जाला। एह खगोलीय घटना के मेष संक्रांति कहल जाला; काहें से कि एही दिन सुरुज मेष राशि में प्रवेश करे ले। एहि दिन से खरमास के भी समाप्ति मान लिहल जाला।\nअइसे त सुरुज के अयनचलन के कारन वर्तमान समय में सुरुज 21 मार्च के आसपास मेष राशि में प्रवेश करे लें; जहिया दिन-रात बरोबर होखे ला। बाकी भारतीय निरयन पद्धति में ई 13-14 अप्रैल के पड़े ला। एह दिन के भारत में अलग-अलग हिस्सा में अलग अलग नाँव से तिहुआर के रूप में मनावल जाला।\n2411400cookie-checkका बा सतुआनि के परब के कारण, महात्म्य अउर महत्वyes\nकुमार आशू 677 posts0comments\n14 अप्रिल 2022 के राशिफल\nजयशंकर के खरी-खरी, ब्लिंकन के देहने जवाब\nहरतालिका तीज कब बा? आईं जानल जाव तिथि, मुहूर्त, महत्व आ सामग्री के बारे में\nDevshayani Ekadashi 2022: जुलाई में कब बा देवशयनी एकादशी? जानीं डेट, शुभ मुहूर्त,…\nवट सावित्री राखे आला महिला लो खातिर खास बात, जानीं पूजा के विधि\nअतवार के ना भइल ईद के चांद के दीदार, आज आखिरी रोजा, बिहान समूचा देश में मनावल जाई ईद


खबर भोजपुरी में (सोमार,9फरवरी 2015) – टटका खबर\nFeb 9, 2015 News in Bhojpuri, छपरा, टटका खबर, बलिया\n(अतवार, 8 फरवरी के खबर)\nपीएम मोदी से भेंट कइला का बाद बिहार के मुख्यमंत्री जीतन राम माँझी कहलन कि इस्तीफा देबे के स‌वाले नइखे. बहुमत के फैसला विधानसभा में करा लिहल जाई. ओने विधानसभा स्पीकर उदय नारायण चौधरी जदयू विधायक दल के नेता का रूप में नीतीश कुमार के मान्यता दे के मामिला अउरी अझुरा दिहले बाड़न. जदयू के व्हिपो नीतीशे का साथ बाड़न से नीतीश का खिलाफ वोट करे वाला लोग दल बदल कानून का चपेटा में आ जाई. माँझी के कुरसी तबहिए सलामत रहि पाई जब जदयू में बड़हन विभाजन हो जाव.\nनीति आयोग संचालन परिषद के पहिलका बइठक में पीएम मोदी कहलन कि मुख्यमंत्री लोग के चाहीं कि राजनीतिक मतभेद भुला के अपना अपना राज्य के विकास खातिर काम करे लोग. एह बइठक में पश्चिम बंगाल के मुख्यमंत्री ममता बनर्जी छोड़ सगरी मुख्यमंत्री आइल रहले. बाद में अरुण जेटली बतवले कि मुख्यमंत्रियन के तीन गो उपसमूह बनावल गइल जवन केन्द्रीय योजना के समीक्षा, मानव संसाधन विकास आ तिसरका समूह स्वच्छ भारत अभियान खातिर तंत्र विकसित करे खातिर होखी.\nअतवार का दिने वाराणसी के शीतला माता मंदिर में आयोजित हिन्दू सम्मेलन में बोलत भाजपा सांसद योगी आदित्यनाथ कहलन कि पता ना ‘घर वापसी’ पर सवाल काहे उठावल जात बा. कहलन कि जब कवनो हिन्दू मुसलमान भा ईसाई बन जाला तब तक कवनो विरोध ना होखे बाकिर जब हिन्दू अपना धर्म में वापस लवटल चाहेला त हल्ला होखे लागेला. कहलन कि हिन्दू समाज के चाहीं कि अपना बीच से छुआछूत खतम कर के एक जुट हो जाव. योगी अमेरिका के राष्ट्रपति बराक ओबामा के आलोचना करत कहलन कि सबले अधिका नस्लभेद त खुद अमेरिका में बा. हमनी का त वसुधैव कुटुंबकम के संदेश दिहिले.\nदशाश्वमेध घाट आ शीतला घाट के फ्री वाईफाई जोन बनावे के उद्घाटन करत केन्द्रीय संचार मंंत्री रविशंकर प्रसाद कहलन कि देश के छह गो धार्मिक शहरन के जल्दिए वाईफाई जोन बना दिहल जाई जहाँ परर्यटक रोज आधा घंटा ले एह सुविधा के लाभ बिना कवनो शुल्क दिहले कर सकीहें.\nबलिया जिलाधिकारी के निर्देश का बावजूद अतवारो का दिने बलिया के बाजार खुलल रहली स. जबकि प्रशासन के सख्त निर्देश बा कि सप्ताह में एक दिन बंदी जरूर राखल जाव.\nअभ्यास मैच में भारत के टीम लागत बा कि हारे के अभ्यास कइलसि आ आस्ट्रेलिया से 106 रन से हार गइल. उमेद कइल जाव कि एह अभ्यास के फायदा टीम वर्ल्ड कप मैचो में उठाई आ लगातार हार के रिकार्ड बनाई. भारत के टीम में से तेज गेंदबाज इशांत शर्मा के हटा के मोहित शर्मा के राखल गइल बा. इशांत के ठेहुना पर चोट लागल बा.\nअतवार का दिने खेत से काम क के घरे लवटत एगो मेहरारू छपार सोनपुर रेलखंड पर गोल्डेनगंज टीसन का लगे ट्रेन से कटा के मर गइल. बतावल जात बा कि ऊ औरत बहिर रहुवे.\nसारण जिला के एकमा में भारत गैस एजेन्सी का तरफ से गैस सिलिण्डर के गाँवे गाँव होम डिलिवरी के सुविधा शुरु हो गइल बा. अब इलाका के लोग के एकमा दउड़े के जरूरत नइखे पड़त.


माओवादियन पर भरोसा कइल भारी पड़ऽता ममता के – Anjoria\nNovember 8, 2011 OmPrakash Singh देश आ समाज, सरोकार 0\nपश्चिम बंगाल के मुख्यमंत्री लोकलुभावन राजनीति का चकोह में लगातार अझूरात जात बाड़ी. जवना माओवादियन के तरफदारी करिके ऊ मार्क्सवादी कम्युनिस्ट पार्टी के ‘हरमाद वाहिनी’ के ‘जंगल महल’ (वनांचल) में धूल चटावे में कामयाब भइली, आजु ओही माओवादियन के ऊ सख्ती से निपटे के चेतावत बाड़ी.\nमाकपा के शासनकाल में जंगल महल में अर्द्धसैनिक बल अउर स्थानीय पुलिस के संयुक्त कार्रवाई के विरोध करे वाली ममता बनर्जी का गोहार पर राज्य के नामी गिरामी लेखक-कलाकार रैली निकलले रहले, जवना से तब के सरकार कार्रवाई रोके खातिर मजबूर हो गइल रहुवे. तृणमूल कांग्रेस अउर माओवादियन का आपसी रिश्ता का बारे में माकपाइयन के लगावल आरोपन के ममता ई कहत खारिज कर दिहले रही कि ‘दुनु संगठन बस बढ़िया दोस्त हउवें.’ ममता के सत्ता में अइला का बाद कारवाई रोक दिहल गइल रहे आ लागल कि युद्धविराम हो गइल. जानकारन के मानना बा कि ई माओवादियन के युद्धनीति रहल. ओकरा अपना के पुनर्गठित करे खातिर जंगल महल से सुरक्षा बल के कार्रवाई रुकल जरूरी रहुवे. फिलहाल बात बिगड़ल जब माओवादियन का हाथे दू-तीन लोग के हत्या हो गइल. एहमें झारखंड के जनमुक्ति मोरचा के रवींद्रनाथ बोस के हत्या से मामिला अउरी बिगड़ गइल. कहल जा ता कि रवींद्रनाथ बोस तृणमूल कांग्रेस में शामिल होखे वाला रहले आ उनुका के माओवादियन के दबावे कचरे के रणनीति बनावे के जिम्मेदारी दिहल जाये वाला रहुवे.\nपश्चिमे बंगाल ना, कई राज्यन में राजनीतिक दल अपना फायदा खातिर माओवादियन के इस्तेमाल कइले. इहाँ ले कि तृणमूल से निपटे खातिर कबो माकपो माओवादियन के मदद लिहले रहुवे. एकरा बाद तृणमूल नंदीग्राम, सिंगूर अउर कईगो दोसरो जगहा पर माकपाइयन के सफाया खातिर माओवादियन के इस्तेमाल कइलसि. अब हालात बदल गइल बा. माओवादी तृणमूल कांग्रेस के कार्यकर्ता अउर नेतालोगन के निशाना बनवला का साथही विकास के काम रोके लगले. दुनु फरीक हालांकि ‘हथियार’ डाले आ ‘हथियार जमा करे’ जइसन शब्दन के बढ़िया से समुझेलें, काहेकि दुनु तरफ के बयान एकदम साफ बा. बीचबचाव करे जे लोग सामने आइल रहे, उन्हनी के भूमिका लेके जन साधारण में बड़हन संशय बा. एहिजा के कुछ बुद्धिजीवी माओवादियन का पक्ष में बयान देत लउकत बाड़े, जेहसे हालात अउरी अझूराइल जात बा. अतने ना कुछ सम्मानित बुद्धिजीवी-लेखक, कवि, कलाकार, नाट्यकर्मी आ फिल्मकर्मी ममता के विरोध में बयान देके माओवादियनके नैतिक समर्थन करत बाड़े. हालांकि इन्हनी के मालूम बा कि अइसन कइला से हालात अउरी अझूरइबे करी. कुछ बुद्धिजीवियन के कहना बा कि सरकार के माओवादियन से शांति बहाली पर बात करे के पहल करे के चाहीं. माओवादियन के ई खूबे मालूम बा कि जंगल महल आ ओहिजा के बाशिंदन के विकास हो गइल आ ऊ लोकतांत्रिक धारा में शामिल हो गइलें त माओवादी आंदोलन बेअसर हो जाई. एही चलते ऊ ओहिजा विकास के काम नइखन होखे देत.\nअब सवाल उठत बा कि का ममता माओवादी आतंक के खतम करे में सफल हो पइहें ? भा, ऊ ओतने सहजता से राज चला पइहें जवना सहजता से ऊ भीड़ बिटोर लेली ? शायद ना कर पइहें, काहे कि एह विद्रोह में अनेके कारकन के बहुते घुरपेंच संबंध बा. ई बस वइसने नइखे कि कुछ हथियारबंद विद्रोही लोग भा संगठन सरकार का खिलाफ लामबंद हो के मोरचा खोलले बाड़े. एकर सबले बड़ घुरपेंच तृणमूल कांग्रेस से माओवादियन के संबंधो बा. पार्टी के नेता रहल कबीर सुमन अपना जीवनी “निशानेर नाम तापसी मल्लिक” किशनजी आ दोसरो माओवादियन के समर्पित कइले बाड़न. ओह किताब में तृणमूल कार्यालय में ममता आ माओवादी नेता राजा सारखेल के मीटिंग के विस्तार से ब्योरा बा. बात राजनीतिज्ञन अउर माओवादी-नक्सलियन में मेलेजोल ले सीमित रहीत त गनीमत रहुवे. एहिजा त माओवादी नेता आ खनिज व्यापार करे वाला धन्नासेठन में सांठगांठ बा. अइसना में आम आदमीए तकलीफ में रहेला, जवन आजुकाल्हु पश्चिम बंगाल में साफ देखल जात बा.\nपश्चिम बंगाल देश के अइसन राज्य ह, जहवाँ राजस्व आय आ साधन सीमिते बा, जबकि खरचा बेहिसाब. एहीसे करजा लेके राजकाज चलावल जात रहल बा. एह चलते अब ई प्रदेश कर्जा में सबले बेसी डूब गइल बा. जवन नेता जेतने लोकप्रिय होला, ऊ ओतने बेसी जनआकांक्षा से घेराइल होला. ममतो बनर्जी का साथहू इहे हो रहल बा.\nअइसन लागत बा कि सत्ता में अइला का बाद अधिकतर मामिला में कामयाबी हासिल करे वाली ममता खातिर माओवाद के समस्या गरदन में फँसल हड्डी हो गइल बा. अकुतइला में हो सकेला कि ऊ कुछ कड़ा कदम उठा लेसु, बाकिर ई उनुका खातिर बहुते खतरनाक बन जाई. माओवादी हलका से जवन बात उड़त फिरत आवत बा आ सुरक्षा एजेंसियनो के जवन आकलन बा, ओकरा मुताबिक सीमा पार से माओवादियन के बड़हन पैमाना पर हथियार मिलत बा. इहे ना, नशा वाला सामान का तस्करी आ जबरन वसूलीओ से ऊ बड़हन मात्रा में धन बिटोरत बाड़ें. ई तइयारी खतरनाक दिशाईं संकेत करत बा.\nपाण्डेय हरिराम जी कोलकाता से प्रकाशित होखे वाला लोकप्रिय हिन्दी अखबार के संपादक हईं.


खोबसन के तोड़ चाहीं : बतंगड़ – 34 – Anjoria\nखोबसन के तोड़ चाहीं : बतंगड़ – 34\nअप्रैल 14, 2017 खोबसन के तोड़ चाहीं, बतंगड़\nरोज ब रोज खोबसन सुने के आदत पड़ गइला का बादो आजु भोजपुरी कवि अशोक द्विवेदी के कविता – रेवाज – के एगो टुकड़ा दिमाग में घुमिरी लगावे लागल –\nखोबसन सुनि-सुनि बड़ भइल बेलिया.\nरोग सिरहाना, बलाय पैताना.\nकरम के लेख रहे, सुन्नर-सुरेख रहे.\nअँतरा लुकात, हुँसात, डँटात\nआन घरे गइल बाप मतारी हलुक भइल !\nबेलिया बेचारी त आन घरे जा के एह खोबसन से छुटकारा पा लिहलसि बाकि ई सुभाग सभकर ना होखे. कुछ लोग के त भर जिनिगी एही खोबसन का साथे बितावे के पड़ेला. एह देशो के इहे हाल बा. हिन्दू बेचारे जइहे त कहाँ जइहें ! कतहीं केहू सुने वाला नइखे इनकर. अब रात दिन मिले वाला एह खोबसन के तोड़ खोजल जरुरी लागल त एगो गोल बहुत हद ले एकर काट खोज लिहले बावे. बहुत हद ले – एह चलते कहे के पड़त बा कि कुछ खोबसनिया लोग के खोबसे के आदत अतना पोढ़ बा कि ऊ हिन्दुवन के खोबसले बिना आपन खाना ना पचा सकसु. ईद क्रिसमस के परब मनवला से कतहीं कवनो बवाल होखे के अनेसा ना होला बाकि अगर रामनवमी मनावल चाहब त बन्दिशन से पार पावे खाति अदालत गोहारल जरुरी हो जाई. दोसरा मजहब सम्प्रदाय के भगवान के जनम भइला के सबूत केहू ना माँगे, ना खोजे. बाकि हमनी के श्रीराम जी के जनम स्थान के सबूत मांगे वालन के कमी नइखे. एगो अदालत से पार पा जाएब त दोसरका अदालत में जा के माथ रगड़े के पड़ी आ कमाल त तब हो जाला जब देश के माथ अदालत एह मामिला के फैसला करे से आपन मूड़ी बचावल जरुरी समुझे लागेले. बड़ा मासूमियत से सलाह दे दीहल जाला कि एकरा के मिल बइठ के सलटा लेव सब फरीक !\nअरे भाई, मिलिए बइठ के सलटा लेबे के रहीत त आजु ले ई मामिला लटकत रहीत ? बाकि शायद अदालतो के अनेसा बा कि अगर ऊ फैसला देइयो दिहलसि त एगो फरीक एकरा के कायदा कानून से परे मान के आपन जिद पूरावे के ठान लीहें. आ तब इहे खोबसनिया फेरु खोबसे लगीहें हिन्दूवन के कि काहे एगो मंदिर खातिर देश के माहौल बिगाड़ल जात बा. बिगाड़े वालन के दोस देबे के बेंवत तबो उनुका लगे ना होखी. ऊ त हमेशा से एह बवालियन के साथ देत आइल बाड़ें. फौज प पत्थर मारे वालन के भटकल नौजवान बतावेलें, देश के टुकड़ा करे के बात बोले के आजादी बतावेलें.\nखोबसनिया खोबसल छोड़ देव, ई कबो होइए ना सके ! बाकिर आजु हमरा सोझा एगो अउर समस्या बा. अंगरेजी में नैगिंग होला बाकि हिन्दी में एकरा ला कवनो शब्द खोजले नइखे भेंटात. भोजपुरी में अलबत्ता खोबसल बाकायदा मौजूद बा. खोबसल मौजूद बा त खोबसन आ खोबसनिया खोजे में देर ना लागी. अगर केहू एकरा ला हिन्दी शब्द बता सकी त हमरा बहुते खुशी होखी. गूगलो बाबा से पूछ देखनी ह बाकि उनुको लगे एह सवाल के जवाब मौजूद नइखे. आ इहे बाति हमरा ला खोबसन बनि गइल बा. एह खोबसन के तोड़ चाहीं. अलग बाति बा कि सेकूलर खोबसन के तोड़ निकल गइला का बावजूद दीदीया दोसरे दुनिया में मगन बिया. दुआरी आ गइल खड़खड़ाहट ओकरा सुनाते नइखे. ऊ त इहे सोचत लागत बिया कि –\nकौन आया है यहाँ, कौन आया होगा ?\nमेरा दरवाजा हवाओं ने खटखटाया होगा !\nखुदा खैर करसु इनकर.


पाखी हेगडे खातिर खास रहल साल २०१० – Anjoria\nसाल २०१० भोजपुरी अभिनेत्री पाखी हेगडे खातिर एहसे खास रहल कि पिछलो साल ऊ लोकप्रियता में नंबर वन पर बनल रहली आ ई क्रम पिछला चार साल से चल रहल बा. एह साल रिलीज उनकर सगरी फिल्म बाक्स आफिस पर सफल रहली सँ. ओह पर सोना पर सुहागा वाली बाति ई भइल कि अब तक के सबले बड़का सर्वेक्षण का बाद आईसीएमआर आ दि सण्डेय इण्डियन पाखी हेगडे के सबले बढ़िया अभिनेत्री घोषित कइलसि. एह साल भोजपुरी के हर सुपर स्टार का साथे उनकर फिल्म आइल आ उनकर जोड़ी सभका साथे दर्शकन के पसन्द आइल. अभिनय का क्षेत्र में ऊ हर तरह के किरदार कर देखवली चाहे ऊ कवनो कालेजिया लड़की के होखो भा धीर गंभीर बियाहल महिला के. उनकर फिल्म “दाग” साल २०१० के सबले बड़का हिट फिल्म रहल. “सात सहेलियाँ” बिहार यूपी के बहुते सिनेमाघरन में पचासवाँ दिन के जश्न मनवलसि. पाखी एह साल एगो हिन्दिओ फिल्म मे काम कइली जवन अगिला साल दर्शकन का सोझा आई.\nफरार हो गइल के शूटिंग शुरु


सगरी खबर भोजपुरी में (शुक, 26 जून 2015) – टटका खबर\nमालेगांव विस्‍फोट मामिला में सरकारी वकील रोहिणी सेलियन के कहना बा कि राष्‍ट्रीय जांच एजेंसी उनुका पर एह मामला में नरम रुख अख्तियार करे के दबाव डालत बा. साल 2008 से चलत एह मुकदमा में आजु ले सरकार कवनो चार्ज शीट नइखे दाखिल कर सकल बाकिर मामला के लटकावत आवल जात बा काहे कि एह मामिला के आरोपी साध्वी प्रज्ञा ठाकुर जइसन हिन्दुत्व से जुड़ल लोग बा. हर तरह के अत्याचार कइला का बावजूद सरकारी पक्ष आजु ले कवनो मजगर सबूत नइखे बटोर सकल आ कैंसर के मरीज साध्वी प्रज्ञा ठाकुर के जमानतो नइखे दीहल जात. एनआईए के कहना बा कि सरकारी वकील के आरोप गलत बा आ सरकारी वकील के काम शुरु होखेला अदालत में चार्ज शीट दाखिल भइला का बाद से. अबहीं ले एह मामिला में चार्ज शीट दाखिले नइखे भइल.\nप्रधानमंत्री नरेन्द्र मोदी बियफे का दिने तीन गो बहुते खास योजनन के शुरूआत कइलन. – स्‍मार्ट सिटी मिशन, अटल पुनरुत्‍थान अउर शहरी परिवर्तन मिशन (अमृत) आ सबका ला आवास. ई तीनो योजना देश के शहरी विकास में मील के पत्थर लेखा साबित होखिहें सँ. एह मौका पर पीएम मोदी कहलन कि हर आदमी के सपना होला कि ओकर एगो आपन घर होखे आ सरकार ओकर ई सपना पुरावे ला डाँड़ कस लिहले बिया. बतवलन कि पहिला बेर बनल स्मार्ट सिटी के योजना अइसन बा कि एकर फैसला भारत सरकार ना करी, राज्य सरकार ना करी. ई काम ओह शहर के लोग, ओहिजा के नगर पालिका, ओहिजा के अगुवा लोग तय करी.\nएह मौका पर शहरी विकास मंत्री एम वेंकैया नायडू बतवलन कि अगिला सात बरीस में दू करोड़ मकान बनवावे के इरादा बा. आ ई सगरी मकान औरतन का नामे दीहल जाई. मकान पर पहिला हक औरतने के होखल करी.\nइन्दिरा गाँधी के पीएम रहला का दौरान लगावल इमरजेन्सी वाला रात के याद करत प्रधानमंत्री नरेन्‍द्र मोदी कहलन कि केहु 25 आ 26 जून 1975 वाली करिया रात के भुला ना सके. ओह रात पूरा देशे के आपातकाल के जंजीरन से जकड़ के जेल बना दीहल गइल रहे. लाखों लोग के राते रात उठा के जेहल में डाल दीहल रहे. अखबारन के मुँह पर ताला लगा दीहल रहे आ रेडियो उहे बोले जे सरकार बोलत रहे. कहलन कि जयप्रकाश नारायण के स्‍मारक बनावे का फैसला से लोकतंत्र समर्थकन के प्रेरणा मिलल करी.\nयाद करीं जब महज आपन कुरसी बचावे खातिर कांग्रेसी सरकार इमरजेन्सी लगा दिहले रहुवे आ तब के पीएम कहली कि एकरा खिलाफ एगो कुकुरो ना भूंकल. शायद एही चलते महतारी बेटा – सोनिया आ राहुल गाँधी – कुछ दिन पहिलहीं से कवनो दोसरा देश मे लुकाइल बा कि इमरजेन्सी वाला कलंक के जवाब ना दे पाई ऊ लोग. कुछ लोग त इहो कहत बा कि हो सकेला आपन करिया कमाई के ठिकाने लगावे गइल बा ई लोग. पता ना साँच का बा बाकिर लुकाइल तरीका से विदेश भगला पर सवाल उठबे करी.\nमुम्‍बई आतंकी हमला के षडयंत्रकारी जकीउर्रहमान लखवी के मामिला में संयुक्‍त राष्‍ट्र में पाकिस्‍तान के विरूद्ध भारत के प्रस्‍ताव पर चीन के वीटो लगवला के मुद्दा विदेशमंत्री सुषमा स्‍वराज काठमांडू मेंं चीन के विदेशमंत्री वांग यी से बातचीत में उठवली आ कहली कि चीन के एह वीटो से भारत चीन के संबंधन में असहजता आइल बा.\nबिहार आ पूर्वांचल में सक्रिय हो गइल बा आ लगातार आगे बढ़त जाए खातिर माहौल बढ़िया बनल बा. मौसम विभाग के अनेसा कि एह साल मानसून कमजोर रह सकेला एकदम गलत साबित हो गइल बा. एह साल के मानसून एकदम सामान्य रहे के उमेद बढ़ल जात बा. काल्हु बियफे का दिने बिहार आ पूर्वांचल में कई जगहा निकहा बरखा भइला के खबर बा आ आजुओ तेज बरखा होखे के अनुमान बतावल जात बा. काल्हु गोपालगंज के डुमरियाघाट में आठ सेंटीमीटर बरखा भइल.\nभूकम्‍प से तबाह नेपाल में बड़हन पैमाना पर होखे वाला पुनर्निर्माण खातिर भारत का तरफ से नेपाल के एक अरब अमरीकी डॉलर के सहायता दीहल जाई. एह काम में सात अरब डाॅलर खरच होखे के अनुमान बतवले बा नेपाल. दुनिया के अकेला हिन्दू देश के दीहल जा रहल एह सहायता से दुनू देश के नागरिक संबंध अउरी पोढ़ होखे के अनुमान बावे.\nबिहार में जनता दल यूनाइटेड के बाहुबली विधायक अनन्‍त सिंह के पटना बेउर जेल भेज दीहल गइल बा. एह गिरफ्तारी पर राजद नेता लालू प्रसाद खुशी जतवले बाड़न काहे कि पुटुस यादव के जान ले लिहले रहले अनंत सिंह आ उनकर गुर्गा. दोसरा तरफ अनंत सिंह के समर्थक काल्हु बियफे का दिने जगहे जगह सड़क जाम आ रेल जाम कइले.\nपाकिस्तान के पुरान क्रिकेटर रहल जहीर अब्बास के अंतर्राष्ट्रीय क्रिकेट परिषद (आईसीसी) के नया अध्यक्ष एक बरीस ला बनावल गइल बा.\nआईसीसी के एकदिना मैचन के टटका रैकिंग में भारत दू अंक नीचे खिसकल बा बाकिर दुसरका जगहा पर बरकरार बा. विश्‍व चैंपियन ऑस्‍ट्रेलिया पहिला जगहा पर आ न्‍यूजीलैंड तिसरका पर बावे.\nग्रीस संकट का बावजूद स्मार्ट सिटि मिशन, सबका ला आवास, आ अमृत योजना के शुरुआत से सरकारी खरचा बढ़े के खबर से उत्साहित देश के शेयर बाजार में बियफे का दिने तेजी दर्ज भइल आ सेंसेक्स 166 अंक चढ़ के आ निफ्टी 37 अंक बढ़ के बंद भइल.\nभारत के सानिया मिर्जा आ स्विटजरलैंड के मार्टिना हिंगिस के जोड़ी डब्‍ल्‍यू टी ए एगोन इंटरनेशनल टेनिस प्रतियोगिता के सेमीफाइनल में पहुंच गइल बावे. एह जोड़ी के मुकाबला फ्रांस आ स्‍लोवीनिया के जोड़ी कारोलीन गर्शिया अउर कैटरिना सरे बोत्निक से होखे वाला बा.\nयूपी के बेसिक शिक्षा परिषद के प्राथमिक आ उच्च प्राथमिक विद्यालयन में तैनात शिक्षकन आ कर्मचारियन के उत्तर प्रदेश लोक सेवा आयोग के भर्ती परीक्षावन में अधिकतम आयु सीमा में पांच साल के छूट मिलल करी. एह बारे में शासनादेश जारी हो गइल बा.\nकेन्द्र सरकार बिहार के तीन गो शहरन के स्मार्ट सिटी बनावे का दिशाईं काम करी. एह खातिर पटना आ गया के चुन लिहल गइल बा. तिसरका शहर खातिर तीन गो नाम बा – मुजफ्फरपुर, भागलपुर अउर बिहारशरीफ के – जवना में से एगो के चुनल जाई.\nजदयू के पुरान आ बड़का नेतन में शामिल सांसद रहल रंजन यादव जदयू से राजद के गठबन्हन से नाराज होके जदयू छोड़े के एलान क दिहले बाड़न. कहलन कि जदयू अपना राह से भटक गइल बिया एहसे एकरा संगे ना रहल जा सके.\nTags: News in Bhojpuri, इमरजेन्सी, जहीर अब्बास, टटकाखबर डाॅटकाॅम, भोजपुरी में खबर., महतारी बेटा, मालेगाँव विस्फोट, रंजन यादव, शेयर बाजार, सबका ला आवास


करिया पन्ना - साहित्यप्रीत\nश्री बबलू जी,\nरउआ सोचत होखब कि आजु हम राउर नांव से ई चिठ्ठी काहे लिखत बानी, जबकि हमनी के बिआह बीस दिन बादे बा . एह घरी दोसर लइकी आपन भावी पति के सपना में डूबल रहे लिसन . बाकिर हम, हमार बिआह रउआ जइसन आछा आ सुनर लइका से हो जाई ई सोचि – सोचि के हम मानसिक दुःख के दौर से गुजरत बानी .\nबुरा मत मानब हम रउआ से बिआह नइखी क सकत . हम ई फैसला बहुते सोच समुझ के आ आपन अतीत के देखते हुए लेनी हा . हम रउआ के धोखा नइखी दे सकत . भले हमार पिछिला जिनिगी के बदनुमा दाग हमार घरे के लोग छिपा देलस बाकिर हम नइखी छिपा सकत .\nहम आपन घरे के लोग के दोस नइखी देत . एक तरह से हमार बारे में ऊ बात छिपा के ऊ लोग हमार जिनिगी संवार चाहत बाड़े . माई – बाबू त कसहूं आपन बेटी के खुश देखल आ ओकर रिश्ता आछा से आछा घर में कइल चाहेलन . हमार माई – बाबूजी भी इहे चाहत बाड़े जा . एहिसे त रउआ जइसन अमीर बाप के बेटा से हमार छेका ( सगाई ) झट से करवा देलन .\nकहवां हम साधारन परिवार से आ रउआ प्रोफेसर माई – बाबू के एकलउता रत्न ! पता ना ओह मोहल्ला के बिआह में राउर माई -बाबूजी हमरा के कइसे देख लेनीं आ रउओं हमरा अइसन सांवर आ सधारन नाक – नक्शा के लइकी के पसन क लेनीं .\nकबो – कबो मन करेला कि आपन ई सुनर भाग्य प हम खूब इतराई, बाकिर होंठ प इतराए के मुसुकान अइबे करेला कि आंखि में घिनावना मंजर उतर जाला आ दिल आह भरि – भरि के रोये लागेला .\nहम… हम रउआ से कइसे कहीं ? जवन लइकी जवरे रउआ बिआह के बंधन में बन्हाइल चाहत बानीं, ओकरा के भरपूर पेयार ओकर सुनहवला अंचरी में डालल चाहत बानीं ऊ नव बरिस के उमिर में जूठा हो चुकल बिया .\nहम… हम बलात्कार के शिकार लइकी बानी . रंगीन मिजाज के हमार सगा मामा हमार रेप कइले रहे . हमार गरीब माई आपन नइहर में रहत रहे .\n… हम खून से लथपथाइल माई के गोदी में निढाल पड़ल रहीं . बाबूजी कवनो कीमत प ओह मामा के जान से मार देबल चाहत रहन .\nहमार अनपढ़ माई, बाबूजी के सोझा हाथ जोरि के खड़ा हो गइल, “मधु के बाबूजी, हमार ओह नीच भाई जवन करे के रहे क देलस .\nबाकिर रउआ अइसन कुछु मत करीं कि जेसे हमनी के तबाह आ बरबाद हो जाई जा . रउआ ओकरा के मारि देब त रउवा के फांसी हो जाई, फेरु हम तीन – तीन गो लइकी के लेके कहवां मारल – मारल फिरब ? ई दुनिया बड़ा जालिम बा, जब एगो छोटी चुकी लइकी के ओकर मामा ना छोड़लस त भला हमरा आ हमार दूनों बेटी के केहू छोड़ीं ? बिना मरद के हम ई लइकिन के बोझा कइसे उठाइब ?”\n“त का हम तोर ऊ पापी भाई के असहीं छोड़ि दीहीं ?” ऊ हमार फूल अइसन बेटी के …” बाबूजी भोकार पारि – पारि के रोये लगले, “हम ओह राछस के जेल में डालि के सड़ा देब . हमरा पुलिस के भीरी जाये दे .” बाबूजी थाना में जाये खातिर बेकाबू होत रहन .\n“रउआ हमनी माई – बेटी के कीरिया, अगर रउआ थाना में गइनीं त . ई बात जाने के बाद सभ केहू हमनी प अंगूरी उठाई . हमनी के केहू के मुंह ना देखा सकब जा . हमार ऊ कुत्ता भाई बहुते अमीर बा . केहू तरह जेल से छुटि जाई . छूटे के बाद ऊ हमनी जवरे कवन बरताव करी ई भगवानो नइखन जानत .\nवोइसे भी ओकरा के सजा देवावे के मतलब बा लता के जवरे हमनी सभे के भरल बाजार में लंगटे होखल . हमनी परिवार प त करिखा लागिये गइल . ई बात खाली हमनी के ही जानत बानी जा . बहरी के लोग नइखे जानत . अगर ई बात सभे के पता चलि जाई त हमार दूनों सयान होखत बेटी के भी बिआह ना होई . केहू हमनी से रिश्ता ना जोड़ी . हमनी गरीब का करब जा ? रउआ शांत हो जाईं .”\nना चाहते हुए भी बाबूजी अपना दिल प हजारों पथर रख के माई के बात मान ले लें .\nओह मामा से माई सभ रिश्ता तूर देलस . ओह दुःख से निकले खातिर बाबूजी ऊ गाँव छोड़ि के शहर में आ गइलन .\nरिश्ता टूटल चाहे गांव छूटल बाकिर हमार दिल से ऊ दरद कबो ना निकलल . देह के घाव त भरि गइल बाकिर मन के घाव हरमेसा गहिरा रहल . चंचल आ चुलबुल हम उदासी के भंवर में डूबत चली गइनी .\nकब बचपन बितल आ कब जवानी आइल, इयादे नइखे . दूनों पड़ाव लोर से ही भरल रहल .\nमाई – बाबूजी के खूब पेयार हमरा के सहारा देलस . दूनो बड़ बहिन के दुलार जिनिगी में चले के हौंसला देलस . बाकिर जइसे – जइसे बड़ होत गइनी, आत्महत्या के खेयाल गहिरा होत गइल .\nहमरा के हरदम उदास आ दिन रात लोर बहावते देखि के एक दिन बाबूजी कहलें, “बबी, हम जानत बानी कि तू कवन मानसिक पीड़ा से गुजर रहल बाड़े, बाकिर हमनी खातिर जी .”\n“बाबूजी, हम जियल नइखी चाहत… नइखी चाहत .” हमार आंखि से सैलाब उमड़ पड़ल .\n“बबी, लता, जियल त हमरा आ तोर माई के ना चाहीं, जवन हमनी के ओह पापी के सज़ा ना दिअवनी जा . आपन बदनामी के डर से चुप रह गइनी जा . बुचिया, मधु आ जया के लेखा तू हो हंस – बोल, खुश रह . हमनी तोरा से आउर कुछु ना चाहीं . तोर हरमेसा ई भरल आंखि देखि के हमार आत्मा तड़प – तड़प के रोयेला .” ऊ हमरा के छाती से लगा रो पड़लन .\nहंसल – बोलल हमरा खातिर आसान ना रहे, मगर बाबूजी के आंखि में अपना खातिर बेहिसाब दरद देख हम अपना आप के तनी – तनी ओह दुःख से उबरनी . केहू तरह पढ़ाई पूरा कइनी . माई हमरा के दिन भर घर के काम में लगवले रहत रहे, सिखावत रहत रहे ताकि हमार मन लागल रहे .\nहम बिआह करे के एकदम तैयार ना रही . ओह घरी माई – बाबूजी आ दूनों बिआहल बहिन हमरा सोझा हाथ जोरि के खाड़ हो गइली स, “जवन हो गइल ओकरा के भूला जो बुचिया, जब तू जिनिगी जी ले लीस त एह जीवन में ख़ुशी भरले . जब हेतना साल बाद तोरा बारे में केहू ना जान पाइल त आगहूं केहू ना जान पाई .”\nबाकिर हम आपन दिल के कइसे समुझाई ? हम एगो सीधा साधा इंसान के धोखा नइखी दे सकत . ना हम पत्नी सुख दे सकत बानी आ नाही आपन ई छलनी दिल से आपन भरपूर पेयार रउआ प नेछावर कर सकत बानी .\nजेह दिन हमनी के छेका भइल रहे ओही दिन ओह मामा के बहुते भयानक मौत भइल रहे, एड्स से . ऊ त मरी गइल बाकिर हमरा ऊपर दाग लागले के लागले रहल .\nआजु हम रउआ आगे हाथ जोरत बार – बार निहोरा करत बानी . रउआ केहू तरह हमरा से बिआह मत करीं . ई रिश्ता तूर दीहीं . ई हमरा ऊपरे राउर बहुते बड़का एहसान होई .\nप्रिय लता जी,\nतोहार चिठ्ठी पढ़ि के दिल बहुते दुखाइल हा . हम सोंचले भी ना रहीं कि जवन लइकी के जवरे हमार बिआह होखे के बा ओकरा दिल में हेतना दरद छिपल बा .\nसबसे पहिले हम तोहार हिमत के तारीफ़ करब कि तू आपन पिछला जिनिगी के सभ बात सच – सच बता दिहलू . हमरा के अन्हरिया में ना रख लूँ . तोहरा जइसन एतना हिमत आ साफ़ – साफ़ बोले वाली लइकी हम पहिला बेर देखत बानी .\nजवन घटिया मामा तोहरा ऊपरे हेतना बड़ दाग लगा देलस, ओकरा त मरे के बादो पिलुआ पड़ी . भगनी त देवी माई के रूप होली सन बाकिर तोहार मामा … खैर, छोड़s, ओइसन बात .\nआजु ई नयका जीवन में हर रिश्ता दाग दार हो चुकल बा .\nअगर तू बिआह ना करे के सोचलू हा, त ई समाज के का जवाब देबू ? एह हाल में हजारों सवाल तोहार देहि में सुई गड़ाई . हम मानत बानी आपन तन – मन के ऊपर झेलल गहिरा घाव के बिसार देबल आसान नइखे . फिर भी तोहरा ई घुटन से मुक्त होखे के पड़ी .\nतोहार पिछिला जिनिगी के घटना एतना गहिरा बा कि तू आपन हाथ से हमरा के माटी में मिलावत बाड़ू .\nतू लोग लइकिन के नजर में खाली गोरे लोग सुनर रहेला का सांवर लइकी सुनर ना लउके लिसन ?\nभले तोहार तन सांवर बा बाकिर मन अईनक लेखा एकदम साफ़ सुथरा बा . जवना प एको खुरचन नइखे . एहिसे हमार माई – पिताजी तोहरा के हमारा खातिर पसन कइनीं हा . हमनी के सूरत ना सीरत सुनर चाहीं .\nतू हमरा से बिआह ना करे के हाथ जोरि के निहोरा कइलू हा, बाकिर हम तोहार ई निहोरा स्वीकार ना करब . हम तोहरा से आ बस तोहरा से ही बिआह करब . तू गंगा लेखा पवित्र बाड़ू . अपना आप के जूठ आ पापी मत समुझs .\nतू ऊ ऊपर बइठल ओह भगवान के न्याय देखs कि जेह दिन तोहार छेका हमरा से भइल ओही दिन ओह पापी मामा के कतने घिनावन मौत भइल . ऊ त मरि गइल . ओकर देबल घाव के इयाद क क के कब तकले लोर गिरवबू ?\nऊ दरद, ऊ गम के भूला जा . एहमे हम तोहार मदद करब . तू अपना आप के पापी मत बुझs . छोट लइकी पाप ना करे . ओह घटना – अपराध के जिम्मेदार तू नइखू .\nहम तोहार चिठ्ठी आपन माई – पिताजी से पढ़वनी हा . जवरे तोहरा से बिआह करे के आपन फैसला भी सुना देनी .\nजानत बाड़ू, हम आपन पिताजी के सपना पूरा ना कइनी . उहां के सपना रहे कि हम एगो आछा डाक्टर बनी, बाकिर लफंगा संघतियन के जवरे सड़क नापे के फेर में हमरा रेलवे में मामूली नोकरी मिलल . ओही घरी से पिताजी हमरा प खिसिआइल रहेनीं .\nबाकिर हमार फैसला सुनि के उहां के हमरा छाती से लगा लेनीं, “बबलू बबुआ, आजु हमार छाती गर्व से आउर चौड़ा हो गइल . लता ही हमार पतोह बनि के एह घर के शोभा बढइहें .”\nमाई कहली, “बबुआ, हमनी के दुल्हिन के जिनिगी में एतना ख़ुशी भरि देब जा कि ऊ आपन करिया जिनिगी के दुख हरमेसा खाती भूला जइहें .”\nहम तोहरा के ख़ुशी देबे ठीक बीस दिन बाद बरात लेके आइब . तू आपन पिछिला जिनिगी के करिया पन्ना हमेशा खातिर फाड़ि के दू डेग आगे बढ़ि के हमार हाथ थाम लs .\nतोहार भावी जीवनसाथी .


निरहुआ कइलन मेहरारू के किरदार – Anjoria\nनिरहुआ कइलन मेहरारू के किरदार\nसोलह सिंगारन से लैस, माथ पर मटकी उठवले एह चतुर नार के देखि चिहुँक त ना गइनी ?\nनारि बनल ई नर हउवन भोजपुरी इंडस्ट्री के असली सुपरस्टार दिनेशलाल यादव ‘निरहुआ’ जे दीपक सावंत आ अभिषेक चड्ढ़ा के फिल्म ‘गंगादेवी’ में अपना हुस्न के जलवा देखावत नज़र अइहें. मरद हो के मेहरारू के स्वांग भरल भोजपुरी सिनेमा खातिर भलही नया होखे, बॉलीवुड में अमिताभ बच्चन से लिहले आमिर खान आ गोविंदा तक ले ई कारनामा कर चुकल बाड़े. अब एही लिस्ट में निरहुओ के नाम जुड़ गइल बा.\n"गंगादेवी" एगो ट्रेंड सेटर फिल्म साबित होखी, कहले अभिषेक चड्ढ़ा


सीमा सिंह के “रियल इंडियन मदर” – Anjoria\nभोजपुरी सिनेमा के डांसिग क्वीन सीमा सिंह पिछला दिने निर्माता रत्नेश यादव के भोजपुरी फिलिम “रियल इंडियन मदर” ला सगरी रात डांस कइली. संजय कोरबे के नृत्य निर्देशन में एह आयटम नंबर के गोरेगांव के फ्यूचर स्टूडियो में शूट कइल गइल.\nएह फिलिम में रानी चटर्जी, मनमोहन तिवारी, नंबर वन खलनायक संजय पांडे आ ललन सिंह के मुख्य भूमिका है बा.\nसीमा सिंह के एह आयटम नंबर में दू दर्जन अउरीओ डांसर रहले. एह नंबर के डांस स्टेप कमाल के बतवली सीमा सिंह. आ नृत्य निर्देशक संजय कोरबे के निर्देशन में डांस करत सीमा सिंह के मेहनत देख सबही दंग रहुवे.\nखुद फिल्म के निर्माता रत्नेश यादव कहलन कि सीमा सिंह वाकई बहुत मेहनती हई आ अब पता चलल कि हर तरफ सीमा सिंह के तारीफ काहे होखेला.\nरियल इंडियन मदर\nबिहार के बाद मुंबईओ मे चलल प्रतिघात आ नीरज यादव के जादू


नारी अत्याचार के व्यथा कथा ह ‘औरत खिलौना नहीं’ – Anjoria\nAug 20, 2014 असलम शेख, औरत खिलौना नहीं\nभोजपुरी सिनेमा के कुछुए लोग ह जिनकर फिलिम सामाजिक सरोकारन से जुड़ल होला. असलम शेख ओही मे से एगो हउवन आ खासो. इनकर अगिला फिलिम ‘औरत खिलौना नहीं’ में नारी पर होखत अत्याचारन आ ओकरा व्यथा के कथा देखावल जाई.\nशंकर रोहिरा, एस आर फिल्म्स आ आर ए आई एस फिल्म्स के एह फिलिम के निर्माता हउवन अविनाश रोहिरा आ मोहम्मद असलम. निर्देशक असलम शेख खुदे एकर कथा पटकथा लिखले बाड़न.\nएह फिलिम के कलाकारन मे मेगा स्टार मनोज तिवारी मृदुल, रिंकू घोष, मोनालिसा, शैलेश सिन्हा, मोहिनी घोष, अयाज़ खान, प्रकाश जैस, रितु पांडे आ अवधेश मिश्रा के खास भूमिका बा. जबकि संगीता तिवारी, स्वीटी छाबरा, सूर्या आ आइटम क्वीन संभावना सेठ के अतिथि लेकिन अहम किरदार बा. एही फिलिम से भोजपुरी सिनेमा मे इम्तियाज़ असलम के आगम होखत बा.\nनिर्देशक असलम शेख के कहना ह कि फिलिम समाज के अक्स देखावेले आ एही से समाज प सार्थक फिलिमन के बढ़िया असर होला. बतवलन कि एह फिलिम मे ओह बुराइयन के उठावल गइल बा जवनन से आम इंसान रोज़े रूबरू होत रहेला आ एकर समाधान चाहेला.\nनिर्माता अविनाश रोहिरा बतावत बाड़न कि फिलिम बने के आखिरी दौर मे बा आ जल्दिए दर्शकन के सोझा होखी.\nसंजय भूषण पटियाला के जनमदिन पर सितारन के रेला


भोजपुरी के सबले हॉट अदाकारा भइली रिंकू घोष – Anjoria\nभोजपुरी सिनेमा के ड्रीम गर्ल रिंकू घोष पिछला दिने फिल्म ‘केहू हमसे जीत ना पाई’ में एगो बहुते बोल्ड भूमिका का कर दिहली कि अभ सभे निर्माता उनुका के वइसने बोल्ड भूमिका दिहल चाहत बाड़े. रिंकू घोष के रातो रात भोजपुरी के सबसे हॉट अदाकारा के जइसे कि खिताब मिल गइल बा. रिंकू घोष के अइसने एगो बोल्ड भूमिका देखे के मिले वाला बा फिलिम ‘कोठा’ में.\nबतावल जात बा कि एह फिल्म के लेखक सुरेन्द्र मिश्रा ‘कोठा’ में रिंकू घोष के किरदार बहुते बोल्ड लिखले बाड़े. अपना भूमिका से रिंकू के हौसला बढ़ गइल बा. वइसे अइसन नइखे कि रिंकू के खाली बोल्डे भूमिका खातिर जानल जाला, ऊ सबले बेसी जानल जाली चुनौती वाला भुमिका करे खातिर. उनुका लाजवाब अदाकारी के पूरा सिनेमा उद्योग बड़ाई करेला. अपना फिलिम ‘बिदाई’ अउर ‘बलिदान’ से उनुका ढेरहन पुरस्कारो मिलल बा.


केने बाड़ें ऊ लोग जिनका भोजपुरी प नाज बा – Anjoria\nApr 4, 2015 8वीं अनुसूची, पत्रिका, भोजपुरी, भोजपुरी पंचायत\n– कुलदीप कुमार\nकहे के त कहल जाला कि जवन भासा रोजगार के मौका ना दिआ सके ओह भासा के अस्तित्व गँवे-गँवे खतम हो जाला. बाकिर ई बाति भोजपुरी प का साथे ठीक नइखे बइठत.\nसीधा से देखीं त अबहीं ले भोजपुरी के संवैधानिक दर्जा नइखे मिलल बाकिर एह का बावजूद ई भासा अपना जनम के इलाका लाँघत दुनिया के नाहियो त बीस गो देशन ले आपना पाँख पसार लिहले बिया. भासा के बढ़न्ती के भाव लिहले भारतो में कुछ पेशेवर पहल भइल बा जवन पूरा ना पड़ला का बावजूद सकून देत बा आ साथही भोजपुरी के संविधान के 8वीं अनुसूची में शामिल करे जोग दावा मजबूत करत बा. दोसरा ओर देखीं त नेपाल, मारीशस आ सूरीनाम जइसन देशन में कुछ हद ले ई रोजगारो के भासा बने लागल बिया.\nएक हजार साल पुरान भोजपुरी महज भासे ना हो के बिहार, झारखंड आ पूरबी यूपी के भोजपुरी इलाकन के संस्कार आ जिनिगिओ हिय. भोजपुरी जइसन बेंवत दोसरा भासन में कमे देखे के मिलेला. ई हर हालात में अपना के मजबूत क लेले आ ओह मुकाम ले चहुँप जाले जहाँ एकरा होखे के चाहेला. अपना ऐतिहासिकता खातिर मशहूर भोजपुरी एक तरफ बलिया से बेतिया ले पसरल बिया त एकर उत्तरी दक्खिनि पसार लौरिया नंदनगढ़ से लगवले आजमगढ़, देवरिया तक ले बा. दोसरा ओर एकर कीर्ति पताका राम प्रसाद बिस्मिल, मंगल पांडेय, असफाकउल्लाह खां जइसन क्रांतिवीर लहरवलन त बाबू कुंवर सिंह एही जमीन में जीत के जज्बा भर दिहलन. आजादी के बाद भोजपुरी इलाका से बनल देश के पहिला राष्ट्रपति राजेन्द्र डॉ. राजेंद्र प्रसाद से लगवले कर्मठ प्रधानमंत्री लाल बहादुर शास्त्री जइसन सर्वश्रेष्ठ विकल्प पुरबिया माटिए से निकलले. सचिदानंद सिन्हा आपन कौशल देखवलें त सरहद के रक्षे ले ना ओकरा के बढ़ावहू वाला बाबू जगजीवन राम के कवनो सानी नइखे.\nहमहन के सांसद अपना गौरवशाली इतिहास से प्रेरणा ले सकेलें काहें कि हमनी के भोजपुरिया इलाका हमेशा से सत्ता के केंद्र में रहल बा आ अपना मान सम्मान के रक्षा में हमेशा आगे रहल बा. मौर्य वंश से पहिले जरासंध और शिशुनाग जइसन शासक देख चुकल ई इलाका हमलावर सिकंदर के चंद्रगुप्त मौर्य के शौर्य से चुनौती देत बा. कबो शिक्षा के महान केंद्र, तेजस्विता से ओत-प्रोत ई इलाका कतने मनीषियन, शिक्षाविदन, राजनेतन के कर्मभूमि बन के दुनिया के अगुआई कइले बा. दुनिया के मानवता के पाठ पढ़वले बा आ आजु एकाएक ई अनपढ़ आ अपना जिम्मेदाेी से भागेवाला कइसे बन गइल? नेता, सांसद अपना माईभासा खातिर सम्मान के बात त करेले बाकिर संसद में टूअर अस काहे लउके लागेलें. ई कवनो शंकाजोग बात बा कि एह लोगन के कवनो मजबूरी कि ई लोग जानतबूझत अपना माईभासा के बिलगवले चाहत बा. एक ले बढ़के एक पावरफुल भोजपुरिया सांसद, मंत्री, लोकसभा अध्यक्षा, प्रधानमंत्री आ देश के सबले बड़का पद राष्ट्रपति ले भइले बाकिर आजादी के 68 साल बादो भोजपुरी भासा अपने सम्मान के लड़ाई लड़े ला मजबूर बना के राख दिहल बिया.\nआज मॉरीशस, फिजी, गुयाना, सुरीनाम, नीदरलैंड, त्रिनिदाद, टोबैगो जइसन देशो में भोजपुरी जनसमूह आपन परचम बहुते गर्व से फहरावत बा. मॉरीशस के खेतन में ऊँख के खेती करावे ला धोखा दे के ले जाइल गइल मजूर बसुधैव कुटुंबकम के भावना से ओत प्रोत होके ओही माटी के अपना खून पसीना से पटवल शुरु क दिहले. बंजर जमीन लहलहा उठली सँ आ आज मॉरीशस दुनिया के जियत-जागत स्वर्ग बन गइल बा. ई भोजपुरी माटी के ताकते ह कि देश का बहरा एगो अउरी भारत बस गइल. आखिर हमनी के नेता एह इतिहास से सीखस काहे ना आ बरीसन से लटका के राखल 8वीं अनुसूची में भोजपुरी के शामिल करावे के मुद्दा जोर शोर से उठावस काहे ना़ ? आखिर कब ले ई सांसद, नेता, मंत्री लोग खाली बाते बनावत रही, झूठ भरोसे दिआवत रही. यूपीए के शासनो में इहे भइल रहे आ खांटी भोजपुरिया आ सासाराम के सांसद मीरा कुमार लोकसभा अध्यक्षा अउर कुशीनगर के सांसद आरपीएन सिंह के गृहराज्य मंत्री रहला का बादो लोकसभा में विधेयक पेश तक ना करावल गइल.\nभोजपुरी माटी में जनमल अनेके भोजपुरिया सपूत अपना-अपना काम में खास आ बेंवतगर बनलें. ओहि में शामिल बाड़े कवि केदार नाथ सिंह जी, आलोचक नामवर सिंह, मनेजर पाण्डेय जी आ साहित्य अकादमी के अध्यक्ष विश्वनाथ त्रिपाठी जी. एह चारो लोग के हमार प्रणाम. ई लोग अपना साहित्य, कविताई आ आलोचना से देश-विदेश में भोजपुरी माटी के मान बढ़ावल बाकिर ई लोग कबो अपना माईभासा भोजपुरी के करजा उतारल त दूर ओकर बात तकले ना कइल लोग.\nहम ए महान विभूति लोगन स पुछत बानी कि, ‘भोजपुरी के संवैधानिक दरजा मिले, एकरा खातिर एह लोग के कवनो फरज नइखे?’ विकिपीडिया पर भोजपुरी माटी के महान सपूत नामवर सिंह के प्रोफाइल पढ़त रहनी त पढ़ि के हमरा लाज लागल कि का कवनो भोजपुरिया खातिर एतना खराब समय आ गइल बा कि ओकरा आपन पहिचान बतावत में सरम आवत बा? रउओ सभे पढ़लीं कि का लिखल बा, ‘वे हिन्दी के अतिरिक्त उर्दू, बाँग्ला, संस्कृत भाषा भी जानते हैं।’ नामवर सिंह के जनम 1 मई 1927 के बनारस (अब के चंदौली जिला में) के एगा गाँव जीयनपुर में भइल रहे. त का माननीय नामवरजी के आपन माईभासा भोजपुरी ना आवेला? का पैदा होखते उहाँका उर्दू भा बंगला बोले लगनीं? ई बहुते लजाएजोग बात बा कि कि अइसन आदमी जेकरा पर हमनी भोजपुरियन के नाज बा ऊ अपना माटी के खूशबू आ भासा के नामो से परहेज कर गइल, जवना में ऊ पलाइल पोसाइल, जवन बोल के ऊ आज एह मुकाम ले चहुँपल.\nमैनेजर पाण्डेय जी आ कविवर केदारनाथ सिंह जी भोजपुरी में कुछ ना लिख सकेनी त भोजपुरी मान्यता के मांगो ना कर सकेनी का ? ओने साहित्य अकादमी के अध्यक्ष विश्वनाथ त्रिपाठी 24 भासा के लोगन के सम्मान देत समय एक्को बेर अपना माईभासा भोजपुरी के यादो ना करस का ? इ सभ देख के दिल के बड़ा ठेस पहुँचेला, पर का एह चारों विभूतियन के कुछु फर्को ना पड़े? अब एह से बड़हन सरम के बात का होई.\nमोदी सरकार के पावरफुल मंत्री रविशंकर प्रसादो साल 2013 में पटना में कहले रहनी कि मोदी सरकार आवते भोजपुरी के संवैधानिक मान्यता मिल जाई. बाकिर मान्यता त दूर के बात बा, अबहीं हाले में जब रविशंकर बाबु 22 गो भासा में किताबन के ‘डिजिटलाइजेशन’ के घोसना कइलन, तवनो घरी उनुका भोजपुरी के इयाद ना कइलन. हमरा उम्मीदे ना पूरा विश्वास बा कि अगर ई नामवर सिंह, केदारनाथ सिंह, मैनेजर पाण्डेय जी, विश्वनाथ त्रिपाठी अउर सभ भोजपुरिया सांसद एक बेर, एक साथ जोरदार ढंग से 8वीं अनुसूची में भोजपुरी शामिल करावे के माँग उठा देव त कवनो सरकार के ओकरा के रोकल मुश्किल हो जाई आ मान्यता देबे वाला विधेयक संसद में पास करहीं के पड़ी. बाकिर का ई हो सकेला?\nहिन्दी पत्रिका ‘भोजपुरी पंचायत’ के अप्रैल अंक मिलल त बहुते कुछ रचना काम जोग लगली सँ. खास क के भोजपुरी का सवाल पर कई गो लेख एह अंक में दिहल गइल बा. दुख के बात बा कि अइसन बात क सकेला वाला कवनो पत्रिका भोजपुरी में नइखे छपत लउकत. जे बा से साहित्य सेवा में लागल बा आ उहो अतने जरूरी बा. भोजपुरी के साहित्ये ना रही त भोजपुरी के सवला उठावे के तुक का रहि जाई. बाकिर भोजपुरी में छपे वाली अइसन पत्रिका के बहुते जरूरत बा जे साहित्य से फरका हट के सामजिक आ भासाई सरोकार के लड़ाई लड़ो. बाकिर भोजपुरी के नाम पर आपन आ अपना संस्था के नाम लहरावे में लागल लोग के एकर फिकिर कबो होखी का ? का कबो भोजपुरी के अइसन संस्था बन पाई जवना के सगरी काम भोजपुरी में होखो, जवन भोजपुरी के लड़ाई लड़ाई भोजपुरी में लड़ सको?\nकहे वाला कहींहे कि सगरी नियम कानून बनावे वाला संसद आ खबर छापे वाला मीडिया जब हिन्दी भा अंगरेजी में काम करत बा त भोजपुरी के आवाज ओह लोग ले चहुँपावे खातिर हिन्दी भा अंगरेजी में बोलल बतियावले जरूरी बा. अरे जब रउरा भोजपुरी में आपन आवाज ले नइखीं उठा सकत त अनेरे परेशान बानीं भोजपुरी खातिर. रउरे जइसन हिन्दी प्रेमियन का चलते भोजपुरी हिन्दी के उपभासा बना के राख दिहल गइल आ आजु अपना हक के लड़ाई लड़े ला मजबूर बना दिहल गइल.\nएह अंक में संपादकीय में सगरी मुद्दा मजबूती से उठावल गइल लउकल त हम ओकरे अनुवाद भोजपुरी में क के एहिजा दे दिहले बानी. पत्रिका संपादक कुलदीप कुमार लिखत लिखत कई बेर भोजपुरी में लिख गइल बाड़न बाकिर पूरा लेख हिन्दीए में बा. एह बारे में तनिका सावधानी रखला के जरूरत बा आ पत्रिका के आपन शैली स्थिर बनावे के. की आ कि के इस्तेमालो में गड़बड़ी होखत बा. कवनो दू गो वाक्यांश का बीच ‘कि’ के आ संबंध बतावत घरी ‘की’ के इस्तेमाल होखल करेला. अलग बाति बा कि एगो पंडित जी से ई सवाल पूछले रहीं त उहाँ के ओकरा बाद हमरा से बतियावले बंद क दिहनी. एह सब चलते हम भोजपुरी के पंडित लोग से अझूराए के ना चाहीं बाकिर कबो कबो कुछ सही लागेला त कहला से पाछहु हटे के मन ना करे.\nजबसे आइल बा मनरेगा, खेतिहर मजदूर मिलल दुश्वार हो गइल\n2 thought on “केने बाड़ें ऊ लोग जिनका भोजपुरी प नाज बा”\nसवाल निमन बा, एकर जबाबो अपने लगे बा।\nकानूनी मान्यता मिलला से जादा जरूरी सामाजिक मान्यता बा। सांसद अवुरी विधायक के वोट देवे घरी जब जात, धर्म, हीत-नाता, पार्टी-पउवा चिन्हल जाला, त उ काम भी अपना एही पहचान खातिर करी।\nखैर, सरकार कुछ करे भा मत करे, हमनी के का करतानी, इहो जानल जरूरी बा।\nहमेशा सरकार के आ प्रतिनिधि के दोष दिहल आसान बा, लेकिन कबहूँ इ ना सोचल गईल की अयीसन स्थिति काहें भईल? गाँव में नाया-नाया बियाहल लईका अगर ससुरारी में भोजपुरी बोल देवे त ओकरा के अनपढ़ मान लिहल जाता। काहें ना उ “पेटवा बथ रहा हैं” बोले, लेकिन ओकरा हिन्दी बोलल जरूरी बा।\nआज शहर के के कहो, देहात के लोग के भोजपुरी पढे नईखे आवत, ए स्थिति में खाली कानूनी मान्यता से का हो जाई? हाँ, एगो चीज़ होई, कुछ प्रकाशक अवुरी कुछ लेखक के खाए चबाए के मौका मिल जाई।\nपत्रिका में लिख के भा, अखबार में छाप के सिर्फ स्वाभिमान के संतुष्टि मिली, लेकिन आत्मा बेचैन घुमत रही, आत्मा के संतुष्टि खातिर जाहाँ लोग भोजपुरी में बोलत बतियावत बाड़े उहाँ ओ लोग के लिखे सिखावल जरूरी बा, जवन कि असंभव लागता।\nभोजपुरी पत्रिका ‘आखर’ भी अच्छा काम कर रहल बिया .. http://www.aakhar.com


बिहार चुनाव के एक्जिट पोलो में भरम बरकरार रह गइल – टटका खबर\nआजु बिहार विधानसभा चुनाव के पाँचवा आखिरी दौर के वोटिंग में रिकार्ड 60 फीसदी वोट पड़ला का बाद टीवी चैनलन पर अलग अलग एजेन्सियन के कइल एक्जिट पोल देखावल गइल. केहु एनडीए के बहुमत देत बा त केहू महागठबन्हन के आ बाकी लोग कांटा के टक्कर बतावत बा. दुनू गोल के लोग आपन आपन जीत के दावा करत बाड़ें. लालू के कहना रहल कि अगड़ी जाति के लोग मेहरा गइल आ वोट देबे ना निकलल जवना से उनकर महागठबन्हन 190 सीट ले जीत सकेला. दोसरा तरफ टूडेज चाणक्या के पोल के दावा बा कि एह चुनाव में एनडीए के बड़हन बहुमत मिले जात बा आ महागठबन्हन के कम बेसी 89 सीट मिले वाला बा. सब छँवड़ी झूमर पाड़े त लंगड़ी कहे हमहूं वाला अन्दाज में बँवरो गोल के दावा बा कि ओकर गठबन्हन शानदार वापसी करे जा रहल बा बिहार के राजनीति में.\nचुनाव आयोग अब वोट गिने के काम के तइयारी शुरू क दिहले बावे. 8 नवंबर के भोर 8 बजे से वोट गिने के काम शुरु हो जाई. एह ला राज्य भर मे 39 गो गिनिती केन्द्र बनावल गइल बा. सहरसा जिला में दू गो मतगणना केन्द्र बनावल गइल बा जबकि बाकी जिलन में एकहएक गो.\nबिहार चुनाव : एक्जिट पोल – एक नजर में\nसर्वे एनडीए महागठबन्हन बाकी सब\nन्यूज नेशन 122 117 4\nइंडिया टुडे-सिसेरो 101-120 112-132 6\nआइबीएन सेवन-एक्सिस 95 135\nन्यूज एक्स-सीएनएक्स 90-100 130-140 13-23\nइंडिया टीवी-सी वोटर 101-121 112-132 6-14\nइंडिया टुडे-चाणक्या 155 83 5\nएवीपी-नीलसन 108 130 5\nटाइम्स नाऊ-इंडिया टीवी 111 122 10\nटुडेज चाणक्या-न्यूज 24 155 83 5\nदैनिक जागरण 130 97 16\nTags: बिहार विधानसभा चुनाव, मतगणना\nबिहार विधानसभा के आखिरी दौर के वोट खातिर प्रचार जोर पर


कुंभ मेला – टटका खबर\nभोजपुरी का संगे हिन्दी वालन के धोखा कइल अबहियों जारी बा आ एकरा के एकर मान्यता देबे के सवाल पर विचार करे वाली कमिटी के रपट में कहल गइल बा कि भोजपुरी 8वीं अनुसूची में शामिल होखे के योग्यता नइखे राखत. अबहीं एह रपट पर सरकार के कवनो फैसला नइखे आइल बाकिर अबहीं ले जइसन\nपिछला दू दिन के बरखा का चलते कुंभ नगरी के हालात बहुते खराब हो गइल बा आ चारो ओर बदइंतजामी देखे के मिलत बा. एह से परेशान लोग अब कल्पवास बीचे में छोड़ के लवटल शुरु कर दिहले बा.\nआजु इलाहाबाद के कुंभ मेला में पूस पूरनमासी के नहान ह. आजुए से कल्पवास के एक महीना शुरू होखी. नहाए खातिर श्रद्धालुअन के घोर संकट के सामना करे के पड़त बा काहे कि राज्य सरकार एह महाकुंभ खातिर पर्याप्त मात्रा में गंगा नदी में पानी ना छोड़लसु आ राज्य के मुख्य सचिव एह मामिला में


सिक्सर मारे का तइयारी में लागल सुदीप पांडे – Anjoria\nसिक्सर मारे का तइयारी में लागल सुदीप पांडे\nभोजपुरी सिनेमा के परफेक्ट एक्शन स्टार सुदीप पांडे जल्दिये छक्का लगावे जा रहल बाड़े. ई छक्का अबही चल रहल आईपीएल में ना बलुक अपना रिलीज होखे वाली फिल्मन के छक्का. एक दर्जन फिल्में कर चुकल एह “भोजपुरिया भईया” के अबही छह गो फिल्म लाईन में बाड़ी सँ. अपना दुसरके फिल्म “भोजपुरिया दरोगा” में चुनौतीपूर्ण दोहरी भूमिका करके सुदीप पांडे बता दिहले रहले कि ऊ एगो परिपक्व कलाकार का साथे परफेक्ट एक्शन स्टारो हउवें . साँचहू सुदीप जब एक्शन करेले त देखते बनेला. उनुका के बेझिझक भोजपुरी फिल्मन के अक्षय कुमार कहल जा सकेला. “भोजपुरिया दरोगा” में शीर्षक भूमिका के अलावे एगो मतिसुन्न नौजवान के यादगार भूमिका उनका के स्टार बना दिहलसि. फेर त सुदीप पाण्डेय “मसीहा बाबू”, “सौतन”, “दरोगाजी चोरी हो गइल”, “चंदू की चमेली”, “हम हईं धरमयोद्धा”, “शराबी” आ “नथुनिया पे गोली मारे” जइसन सरीखी कई गो फिलिम कर दिहलन.\nसुदीप पांडे के जवन आधा दर्जन फिलिम आवे वाली बाड़ी सँ ओकनी में “मि. तांगेवाला” सबसे पहिले रिलीज होई. एहू में सुदीप के दोहरी भूमिका बा. एगो सीधा सादा किसान ह, त दोसरका एगो चलता-पुर्जा चोर. एकरा बाद “कुर्बानी” में ऊ एगो अइसन मुसलमान नौजवान के किरदार कइले बाड़न जे अपना मालकिन खातिर सबकुछ कुर्बान कर देत बा. एह फिल्म में सुदीप के एगो नया चेहरा देखे के मिली संजीदा प्यार वाला. “लाल चिंगारी” में सुदीप अपना एक्शन स्टार वाला रुतबा में नजर अइहें. तीन गो तेलुगू अउर एगो नेपाली फिल्म कर चुकल एह बहुप्रतिभावान स्टार के मेहनत अब रंग देखावे लागल बा आ ऊ दर्शकन के चहेता कलाकार बन गइल बाड़न. एह लोकप्रियिता के स्पष्ट प्रमाण उनका टीवी कार्यक्रम “बिहार : एक खोज” के बढ़त टीआरपी में देखल जा सकेला. कैलिफोर्निया में सॉफ्टवेयर इंजीनियर का रूप में काम करे वाला सुदीप पांडे जब फिल्मन में अइले त लोग सोचत रहे कि पश्चिम के आबोहवा में रहेवाला एह साहब के अब अपना माटी के सोन्ह महक का याद होखी बाकिर सुदीप सबका के छका दिहले. रामजी फिल्म्स के बैनर तले आधा दर्जन फिल्म बना आ सफलता से प्रदर्शितो कर दिहलें. सुदीप साबित कर दिहले बाड़न कि ऊ एगो समर्पित कलाधर्मी हउवें, आ एगो साँच भोजपुरिया भइया.\n(स्रोत – उमेश सिंह चन्देल)\nअजय दीक्षित के शानदार शुरुआत\nआजु से जंग शूरु हो गइल बा


प्रयोगकर्ता वार्ता:LaMagiaaa - विकिपीडिया\nस्वागतम्! नमस्कार LaMagiaaa जी, भोजपुरी विकिपीडिया पर राउर बहुत स्वागत बा!\nLaMagiaaa जी ए समय रउँआ विकिमीडिया फाउन्डेशन क परियोजना भोजपुरी विकिपीडिया पर बाड़ीं। भोजपुरी विकिपीडिया एगो मुक्त ज्ञानकोष हवे, जेवन ज्ञान बाँटे खातिर तैयार रहे वाला दुनिया भर की योगदान करे वाला भईया बहिनिन द्वारा लिखल जाला। ए समय ए परियोजना में 24,220 शामिल सदस्य लोग बाटे। ई बहुते खुशी क बाति बा कि रउँओं ए में शामिल हो गइल बाड़ीं। विकिपीडिया से सम्बन्धित कई तरह क सवाल जेवन रउँआ की मन में होई ओकर जबाब अक्सर पूछल जाए वाला प्रश्न में मिल जाई। आशा इहे बा कि रउँआ इस परियोजना में नियमित रूप से शामिल होकर भोजपुरी भाषा में ज्ञान के संरक्षित करे में आपन योगदान देइब। एक बेर फिर से बहुत धन्यवाद आ स्वागत बा।\n--सरोज(Saroj) (कुरा गर्ने) १४:४१, ४ मार्च २०१५ (UTC)\n"https://bh.wikipedia.org/w/index.php?title=प्रयोगकर्ता_वार्ता:LaMagiaaa&oldid=669208" से लिहल गइल\nएह पन्ना पर आखिरी बेर संपादन3अप्रैल 2020 के 11:31 बजे भइल रहल।


मिसिर पुराण: ग्राम कथा : हमार गाँव पवना (भोजपुरी ई-पत्रिका "आखर" में प्रकाशित)\nग्राम कथा : हमार गाँव पवना (भोजपुरी ई-पत्रिका "आखर" में प्रकाशित)\nआपन छोटहन नांव के उल्टा बडहन गांव ह पवना । नांव पे मत जायीं, पवना-पवनी भला इ कवनो नांव ह ? इ सही बा कि जगह के नांव से ओह जगहा के उंच-नीच के मालूमात होखेला बाकी एहिजा गांव के नांव से कथानक के कवनो लाग लपेट नईखे । विशेष में इहे बा कि मिसिर बाबा माने कथाकार के लईकाई के देह में एहिजे के धूर लपेटाइल बा । आउरी छोट-बड विशेषता बा, राउर नजरी के सोझा आगे आई ।\nलीं गांव के नांव से शुरू भइनी आ एहिजे अटक गइनी । कहे के ढेर बा, आ एतने ना रउरो सुने के ढेर बा... मिसिर बाबा के परबचन !!!\nअब रउओ इ मत कहब कि मिसिर बबवा का-का लिखत रहेला । अब पवना जईसन गांव प लिखला के माने का, जहाँ न कवनो ताजमहल बा, ना कवनो चमत्कारी मंदिर-मस्जिद भा दरगाह के नामो निशान । त मिसिर बाबा काहें आपन मगज के कचरस प दोसरा के मगज पकावत बाड़े ।\nबाकी पढ़ लीं, मने-मने गुन लीं, काहे से कि कबो कबो कचरा प मंदिर के चढावल फूल भी भेंटा जाला । कवनो हरजा नईखे, आ पढला के बाद लेखक प भुनभुनाइब मत... काहें से कि एह रचना खातिर कथाकार के नोबेल पुरस्कार मिली, राज के बात बा... इ हम आजे भोरे-भोरे सपना में देखनी ह ।\nअब रउआ नक्शा पे पवना के खोजब त जहुआ जाइब । एह से हम एह गांव के ठीक ठीक रस्ता देखावत बानी । गवें-गवें चलीं हमरा जोरे, पैदल भा गाड़ी से भा मन के कोरे कोरे, रास्ता आसान बा । मन मनसायी ना, आ कबो अकबकाई ना । त बाँध लीं फेंटा आ गोडे जूता चमरेटा । लीं सिरिराम जी के नाम आ करीं परसथान ।\nबिहार के भोजपुर जिला के नांव जानत होखब !!!\nअरे उहे जवना के ढेर लोग अबहुओं आरा जिला कहेला ।\nहँ हँ हँ.... ठीक बुझनी । उहे...\nत कुछ बरिस पहिले तक भोजपुरिया इलाका में एगो कहावत चलत रहे- “ए०बी०सी०डी०” माने आरा, बलिया, छपरा आ देवरिया जिला । अब एह में आरा, छपरा त बिहार में भईल, आ बलिया-देवरिया उत्तरप्रदेश में । अब एह ए०बी०सी०डी० के पदवी काहे मिलल एकर कहानी तनी अंदरूनी ममिला बा, जवन एह क्षेत्र खातिर बदनामी जईसन कह सकिला, बाकी हम ना कहब । ज्यादे जाने के बा त बिहार-बंगाल के कोईलरी के लोगन से मिलीं, बता दिहें । रंगदार- लठैत इहे चार जगहा से रहन आ ओह में आरा सबले आगे रहे। इनका लोग से दहशत रहे । कहावत रही स-\n“जिला में जिला आरा, आउरी सभे जिल्ली । बीरन में बीर कुंवर सिंह आउरी सभे बिल्ली ।।”\nभा- “आरा जिला घर बा, कवन बात के डर बा ।”\nत जे बा से की एह कहावत के थोर-बहुत छाप एह गांव में भी रहे । बाबु साहेब( लईका भा सेयान) आपन बबुआनी ना छोडत रहन । भले घरे सतुआ प जिनगी कटत होखे गांव के गान्ही चउक ( गाँधी चौक) प इनका सभे के रईसी देखे के मिल जात रहे । पनेहेरी के दोकान प बही के केतना पन्ना भराइल बा इ त उहे पनेहरी जाने । बाकी बाबू साहेब के ठाट रहे । आउरी भेद के बात कहके आपन गाँव के नांव ना नू हंसायिब । खैर अभी गाँव की सिवान धरीं ।\nआरा के जीरो माइल से दू किलो मीटर आगे गड़हनी रोड प बढब, त तेतरियां गांव भेंटाई । एहिजा से एगो रास्ता बाएं गईल बा जवन सहार तक जाले, बस इहे पकड़ लीं । कहीं मुड़े के नईखे इहे राह पवना जाला । तेतरिया से 14 कि०मी० पड़ी पवना । अब गांव में घुसते जवन नजारा मिली त रउओ कहब कि जवन गांव प हेतना बतरस लिखाइल दूरे से उजाड़ लउकत बा । अरे महाराज ! घबराई जन इ उजाड़ जमीन त इ गांव के विशेष पहिचान देले बा । एकर चर्चा आगे मिली । आगे बढ़ीं त एगो चउरस्ता आई, जवना के एगो नाम देवल बा- गान्ही चउक ।\nना ना...!!! गान्ही बाबा से जुडल एहिजा कवनो अईसन बात नईखे । अब पुरनिया लोगन के सरधा से राखल एह नाम के महत्व ढेर बा । इहे चौक से एगो अउर रस्ता फुटल बा जवन सन्देश जाले । एह रस्ता के कारण गांव तीन-चार टोला में बंटा गईल बा ।\nघबड़ाई जन !!! अब कहीं नईखे जाएके, इहें गान्ही चउक प सगरी गांव के भेद खुली । मिसिर जी के गांव के पहिचान करीं, मिसिर जी के मुखारविंद से उवाचरित । मिसिर बाबा के अलगे पहिचान बा एहिजा । इहाँ इनकर आस्तित्व इनकर बाबा के नावे जानल जाला । फलाना बाबा के नाती-पोता हवे । त उहे फलाना बाबा के पोता के लइकाई से जुडल कुछ इयाद में गोता लगायीं जा ।\nत गांव में प्रवेश भईल आ गान्ही चौक प पहुंचनी कि लोग बाग के नज़र में आ जाईब कि गांव खातिर केतना पुरान बानी । जान-पहिचान ढेर होई त पंवलगी शुरू हो जाई ।\n“गोड लागीं ए बाबा ! ढेर दिन पे...”\n“और हालचाल ठीक बा नू !!??? अभी रहे के बा नू ? साँझ के भेंट करब...”\nएह गान्ही चउक से लेके मिसिर जी के मकान तक सड़क के दुनो ओर दोकान बाड़ीसन । एक से बढ़ के एक जिनिस के सामान भेंटा जाई । चाय के गुमटी से लेके खीरमोहन के झांपी तक । लकठो आ घुघनी के खोमचा से लेके ताड़ी के हांड़ी तक । मजमुआ इतर से लेके रेक्सोना के बोतल से फुहार फेंकेवाला सेंट तक । मरकिन के कुरता से लेके सिलिक के अंगिया तक सब एहिजे भेंटा जाई ।\nअब अचकचायीं, दम धरीं... ढेर चीज भेंटाई देखे के... लीं गान्ही चउक प गंगामात एह सुगंध के निशा में त हम भुलाईये गईनी । मीठ आ तनी कासाह गन्ह एह गांव के एगो विशेष मिठाई के ह । अब कहब त हँसब मत... एह गांव खातिर इहे मिठाई बंगाली रसगुल्ला ह, आगरा के पेठा ह । अच्छा अब एकर नाम बता देत बानी । इ ह जिलेबी, आधा पकल जामुन के रंग के जिलेबी, तीसी के तेल में के छानल जिलेबी । गरमा गरम खाईब, त इ भुला जाईब कि केतना खईनी, रस के चुवत धार के अईसन सुडपब कि मन मिजाज तर हो जाई । खा लीं... अरे पचास गिराम आउरी लीं ...\nअब जिलेबी प्रसिद्ध त एहिजा के चाट भी प्रसिद्ध । निराला, दिलवाला, दिल्लीवाला, कलकतावाला आ ना जाने का का... टाट के झोपड़ी में आगे सिंघाडा कचौड़ी, कोइला के चूल्हा प दिनभर पानी मिलत आ गरम होत मटर के छोला । ओह झोपडी में घुस के देखीं, गणेश आ लक्ष्मी जी के मूर्ति के साथे बदन उघाड़ हीरो आ कुल्हा के बल पे अटकल हिरोइन के फोटो जरुर भेंटाई । दोकानदार साहित्य के बहुत प्रेमी हवें, बिल्लो रानी चमन बहार लखनऊवाली के लिखल शायरी के किताब के चार लाइन भी लगयिले बा...\n“सोना दिया सुनार को पायल बना दिया, दिल दिया यार को घायल बना दिया”\nभा “ये खुदा हम तुमसे फरियाद करते हैं, मत भेज उधार मांगने वाले जो हमें बर्बाद करते हैं”\nचाह-पानी के दोकान आ पान बीड़ी के दोकान अईसन दू जगह होला जहाँ गांव भर के खबर पहुंचेला । केकरा घर में आज हिंग के छौंका पडल बा इहो खबर मिल जाई एहिजा । बाकी रंज खुसी स्नेह से पगायिल गाँव के बेयार में सनायिल राउर मन मतंगा पे कवनो लाग लपेट के लपट ना लागी । एह गाँव के बाजार के इहे महिमा कि दस गो आउरी गाँव-जवार के काज परोजन आ बिध-व्यवहार के, मय नेवता-पेहानी के, खाजा-खजुली-बेलगरामी के सभकर वेवस्था कर देवेला । मास्टर हनीफ बैंड के पिस्टन से रामधुन के साथे राजा राजा करेजा में समाजा वाला गीत भी बाजेला ।\nकुल मिलाके एह गाँव के बाजारे गाँव ह भा बदलत सामाजिक व्यवहार के ब्यापार करत गाँव अब बाजार ह । बाकी कुछो होखे, इ मिसिर जी के गाँव ह आ आपन गाँव के बडाई करब... रउआ बुझे के बा त बुझ जाईं की गाँव बदल गईल बा । बाज़ार जादे आ व्यवहार कम हो गईल बा । मिसिर जी के लाल टीका देखि केहू पंवलागी भले जन करे बाकी ललका झंडा जरुर देखा दी ।\nअब रउआ एह गाँव में अइनी त दुआरे आयीं, लचिदाना आ बतासा से खरमेटांव करीं । मुंह मीठ करीं आ जवन जबुन देखनी ओकरा के मने मत लायीं । गाँव ह हमार, हमरा खातिर त माई के आँचर ह, एही गाँव के धूर देहीं में लागल बा । जबुन ना कहब... ओइसे गाँव के दक्खिन सिवान प लिखल बा- आदर्श गाँव पवना में पधारने के लिए धन्यवाद ।\n(इ कहानी- भोजपुरी के ई-पत्रिका आखर के फरवरी-2015 अंक में छपल बा । भोजपुरी साहित्य के पत्रिका पढे खातिर आखर के वेबसाइट www.aakhar.com पे जाईं )\nPosted by ShashiRanjan Mishra at 9:28 PM\nग्राम कथा : हमार गाँव पवना (भोजपुरी ई-पत्रिका "आखर...


टटका खबर, सोमार, 1 जनवरी 2018 – टटका खबर\nअमरीका के राष्ट्रपति डॉनल्ड ट्रंप पाकिस्‍तान का खिलाफ कड़ा रूख अपनावत ओकरा के झूठा आ फरेबी बतवले बाड़ें. नया साल का पहिलके दिने पाकिस्तान के अउरी सहायता करे से मना क दिहलें. एकरा बाद पाकिस्‍तान के विदेश मंत्री ख्‍वाजा आसिफ आ प्रधानमंत्री शाहिद खाक़ान अब्‍बासी बइठका कइलें आ कहलें कि अमेरिका के जल्दिए जबाब मिल जाई.\nतीन दिन का छुट्टी का बाद मंगल से संसद का बइठका फेरु शुरु होखी. उमेद बा कि सरकार तीन तलाक का खिलाफ लोकसभा से पारित विधेयक के मंगले का दिने राज्यसभा में पेश करी. कांग्रेस के पूरा कोशिश बा कि एकरा के केहु तरह सेलेक्ट कमिटी में डलवा के लटका दीहल जाव. राज्यसभा में सरकार का लगे जरुरी बहुमत नइखे आ ओकरा एह कमजोरी के फायदा उठावे के कोशिश करीहें विपक्षी.\n1988 बैच के भारतीय प्रशा‍सनिक सेवा के अधिकारी आ फिलहाल विदेश मंत्रालय में आर्थिक मामिलन के सचिव विजय केशव गोखले अब विदेश सचिव बनावल जइहें. मौजूदा सचिव डॉ. एस जयशंकर 28 जनवरी का दिन् रिटायर हो जइहें.\nअसम में घुसपैठियन के पहचान करे वाला सूची में एक करोड़ से अधिका घुसपैठियन के नाम ना देख के कांग्रेस सरकार के धमकवले बिया कि एको नागरिक का साथे होखेवाला अन्याय बरदाश्त ना कइल जाई. मुख्यमंत्री सर्बानंद सोनोवाल भरोसा दिअवले बाड़न कि कवनो भारतीय नागरिक के नाम एह सूची से बाहर ना होखी. अगर केहू के नाम कवनो कमी भा गलती से छूट गइल बा त ओकरा के सुधार के अगिला सूची में शामिल क लीहल जाई. ई आखिरी सूची ना ह.\nउज्जैन में मंगल का दिने राष्ट्रीय स्वयंसेवक संघ के बइठक शुरू होखे वाला बा जवन तीन दिन ले चली. एह बइठकन में संघ आपन योजना के लेखा जोखा लेला आ आगे के राह तय करेला. उज्जैन का बइठक में संघचालक मोहन भागवत समेत सगरी बड़ पदाधिकारी मौजीद रहीहें.\nलोकसभा में पेश राष्ट्रीय चिकित्सा आयोग विधेयक का विरोध में इंडियन मेडिकल एसोसिएशन देश भर के प्राइवेट अस्पतालन में मंगल का दिने हड़ताल के एलान कइले बिया. इमरजेन्सी मरीजन के सेवा जारी रही.\nमेघालय में चार गो अउरी विधायक पाला बदलि के भाजपा में शामिल होखे के एलान कइले बाड़ें. आठ जने कुछ दिन पहिले शामिल हो चुकल बाड़ें.\nनया साल के पहिलका दिने देश के शेयर बाजार में गिरावट देखे के मिलल. सेंसेक्‍स 244 अंक आ निफ्टी 95 अंक टूट के बंद भइल.\nईरान में चलत सरकार विरोधी प्रदर्शनन में अबले नाहियो त एक दर्जन लोग के जान जा चुकल बो. मशहाद में शुरू भइल ई विरोध अब अनेके शहरन में पसर गइल बा.\nविदर्भ के टीम पहिला बेर रणजी ट्रॉफी क्रिकेट के खिताब जीत लिहलसि जब ऊ इंदौर में खेलल गइल फाइनल मैच में दिल्ली के9विकेट से हरा दिहलसि.\nयूपी का आजमगढ़ आ सोनभद्र में हवाई अड्डा बनावे के तइयारी चल रहल बा. केन्द्र सरकार के उड़ान योजना में देश भर के छोटका शहरन के जोड़े का मुहिम में अब आजमगढ़ आ सोनभद्रो शामिल हो जइहें. एह हवाई अड्डन से छोटछोट जहाज उड़ावल जाई जवन देश के बड़का शहरन के हवाई सेवा से जोड़ दी.\nयूपी के पुरान विधायकन के विधानसभा लोगो – प्रतीक चिह्न – इस्तामाल करे प रोक लगा दिहले बाड़ें विधानसभा स्पीकर. एह रोक में पहिले मुख्यमंत्री आ मंत्री रह चुकल लोगो शामिल कइल गइल बाड़ें.\nचारा घोटाला में जेल के रोटी तूड़त लालू का पटना डेरा पर नया साल के मौका प सन्नाटा पसरल रहल. सभके3तारीख के इन्तजार बा जब उनका सजा के फैसला सुनाई अदालत.\nबलिया के नरही इलाका में नया साल पर पिकनिक मनाके लवटत बिहार के डुमरांव के एगो नवही के सड़क हादसा में मौत हो गइल. पीछे बइठल ओकर संघतिया घवाहिल हो के बाच गइल बा.\nजौनपुर के जफराबाद इलाका में ठंडा लगला से दू जने के मौत होखे का खबर से जिला प्रशासन इन्कार कइला बा. ऊ एकरा के बीमारी से मौत मानत बा. एगो दोसरा खबर में जौनेपुर के बदलापुर इलाका के सरोखनपुर गाँन में चाउर कूटेवाला मशीन का पट्टा में फँस के दस बरीस के एगो लड़िका के मौत हो गइल बा.\nगोण्डा के देहात कोतवाली इलाका में एगो कुकर्मी सोरह बरीस के लड़िकी के नशा खीया के बलात्कार कइलसि आ एह नशा से ओह लड़िकी के मौत हो गइल. ओह कुकर्मी के पहचान हो गइल बा आ पुलिस ओकरा के गिरफ्तार करे का कोशिश में बिया.\nकुशीनगर के पटहेरवा इलाका में पिपरा बघेल के एगो बूढ़ समेत दू जने के मौत सड़क हादसा में हो जाए के खबर बा.\nदेवरिया के पुलिस अधीक्षक राकेश शंकर का खिलाफ जारी वकीलन के हड़ताल सोमारो का दिने जारी रहल. ई हड़ताल एक पखवारा से चलत आ रहल बा.\nसमस्तीपुर शहर के पटेल मैदान में नयासाल के जश्न में भोजपुरी अभिनेता खेसारी लाल यादव के ना अइला से नाराज लोग जम के बवाल काटल आ किर्सियन में आद लगा दीहल.\nTags: आजमगढ, खेसारी लाल, जौनपुर, डुमराँव, डॉनल्ड ट्रंप, देवरिया, पाकिस्तान, बलिया, मेडिकल एसोसिएशन, हवाई अड़डा


अब का का देखाई ई बेलनटाइट ! – Anjoria\nFebruary 13, 2011 OmPrakash Singh लस्टम पस्टम 1\nचौदह फरवरी सामने आ गइल बा. टेलीविजन पर ए घरी अभिये से “वेलेंटाइण डे” के ढेर परचार होखे लागल बा. केहू अपना वेलेंटाइन के हीरा के अँगूठी देबे के राय देता, त केहू सोना के हार, जेवर त केहू स्टाइलिस्ट घड़ी. केहू केहू त सुखले कागज पर लिखल चार गो लाइन भेजला के राय देता. कहे के माने ई कि जवनो चैनल रउआ खोलीं त थोड़ देर बाद रउआ अइसन कवनो ना कवनो परचार देखे के जरुरे मिल जाई. ओहिजे समाचार चैनल रउआ चालू करीं त दिल्ली, उत्तरप्रदेश अउर बिहार में लइकियन के संगे बलात्कार के अउर महाघोटालन के खबरन के बाद अगर कवनो खबर पर पत्रकार लोग जोर मरले बा त ऊ इहे वेलेंटाइन डे पर. एगो लस्टमाइने नाहीं, तमाम घर के मलिकाइन लोग ई चिन्ता में पड़ गइल बा कि आखिर ई बेलनटाइट डे ह का ? मुआ सब समाचार वाला इहे फेरा में पड़ल बाड़े सँ कि देश के नवका पीढ़ी आजादी से बेलनटाइट डे मना पाई कि नाहीं.\nअब देखे वाला बात कि देश में दहेज खातिर मेहरारुवन के जलावे के पूरा आजादी बा. कमजोर लोग के लइकियन के संगे कब कहाँ का घट जाई, एके रोके वाला केहू नइखे. थाना, पुलिस, कोरट, कचहरी, अस्पताल, स्कूल, बाजार, संसद सब जगह लुटेरन के राज कायम बा. केहू ना कह सके कि ऊ लुटात नइखे. ए घरी देश में लूटे वाला हवा बेच के अरबो खरबो लूट लेता लोग. एगो राजा का, देश में अइसन सैकड़ौ राजा बाड़न, जिनकरा पाकेट के तलाशी लिहल जाई त ओहिमें हवा, रेल, हवाई जहाज, स्टेडियम, पुल का का ना दफन मिली. गान्ही बाबा सोचले रहलन कि देश के आजादी के असली माने इहे होई कि आजादी के लाभ सबसे निचला तबका के लोगन तक पहुँच जाये. बाकिर हाल ई बा कि ए घरी दलित के बेटी कहाये वाली के घर में भले साढ़े सात सौ हीरा अउर सोना के मुकुट होखे, करोड़न के बैंक बैलेन्स होखे, बाकिर उनुका राज में रोजे कहीं ना कहीं कवनो कमजोर के बेटी लुटा तारी.\nअसल में देश में ए घरी केहू के आजादी मिलल बा त ऊ मिलल बा कानून तूड़े वालन के. जे कानून के पालन करऽता, ओकरे पर तमाम बंदिश बा. जे तूड़ऽता, ऊ मजे से अपना मन के करऽता. अब इहे वेलेंटांइन डे के लीं. नवका पीढ़ी एकरा के प्रेम से मनावे के चाहऽता. ऊ त एकरा के रोजे मनावेला बाकिर एह दिन खासतौर पर ऊ लोग आपन बात कही, लेकिन धर्म के कुछ ठेकेदार लोग के ई बात तनिको नइखे भावत. ऊ लोग बरिसन से धमकी देला, कई बेर दुकान तूड़वा देला लोग. पार्क में बइठल लइका लइकियन के मुँह पर करिखा पोत देला लोग. काहें ना ! ई सब कइल त बहुते आसान बा न. अरे, करिखा पोते के बा त घोटालेबाजन के मुँह पर पोतऽ, बलात्कारियन के मुँह पर पोतऽ. बाकिर ऊ कइसे, ओहिजा तहरे त घाघ बड़ भाई बइठल बा लोग. धरम के ठेकेदार लोग धरम के रक्षा करे खातिर बड़ा बेचैन रहे ला लोग. कई बेर पोंछ लगा के बानर सेना के रुप धारण कइके, ऊ लोग अपराध के लंका जरा आ ढाह देला के कोशिश करे ला लोग. बाकिर एह मच्छरन के मरला से देश में रामराज कभियो ना आई. सही में रामराज ले आवे के बा त भ्रष्टाचार के गंगोतरी सुखावे के पड़ी. लेकिन एह काम में के आपन हाथ जारी ? बा केहू माई के लाल ?\nजयंती पांडेय जी राउर रचना नीक लागल .


आम आदमी के सबूर के अति ह ‘बेताब’ – अजय कुमार झा – Anjoria\nजब कवनो आम परिवार के सीधा साधा प्रतिष्ठित आदमी कवनो मजबूरी में आपन मान आ विवेक तज देला त ओकरा से बड़ गुण्डा केहू ना होखे. इ कहना ह अपना फिलिम के कहानी ले के निर्देशक अजय कुमार झा के. उ बतियावत रहलें पिछला दिने रिलीज भइल अपना फिलिम बेताब का बारे में. बातचीत भइल निर्देशक अजय कुमार झा के नयकी फिलिम “जो जीता वही सिकंदर” के सेट प.\nकहलन कि अपना फिलिमन का बारे में सभे उमीद पोसले रहेला आ उहो रहलन. काहे कि फिलिम बढ़िया बनल रहुवे आ एकरा सफल होखे के पूरा उमेद रहुवे. आदि शक्ति इंटरटेनमेंट का बारे में अजय कुमार झा कहलन कि कंपनी भोजपुरी सिनेमा के बढ़ावे में लागल बिया आ उनुका ए बात के खुशी बा कि एह कंपनी से जुड़ल बाड़ें.\n“जो जीता वही सिकंदर” फिलिम का बारे में अजय झा कहलन कि खैसारीजी संगे इ उनकर दुसरकी फिलिम ह. बतवलन कि बेताब फिलिम में एह लोग के ट्यूनिंग अतना बढ़िया बन गइल कि कंपनी एह लोग के रिपीट क दिहलसि. नायिका बाड़ी प्रियंका पंडित आ साथे बाड़न आनंद मोहन, प्रिया शर्मा, उमेश सिंह, अनूप अरोडा, संजू सोलंकी, हीरा यादव वगैरह.\nईहो फिलिम बेताबे जइसन एक्शन मसाला फिल्म हवे जवना में खेसारीलाल यादव पहिला बेर डबल रोल में बाड़न. बीएसएफ जवना के किरदार वाला खेसारीलाल जब गाँवे आवत बाड़े त देखत बाड़े कि सीमा से अधिका परेशानी त गाँवे जवार में बा. एह परेशानी से दूर करे के सोचत बाड़न त उनका प कातिलाना हमला होखत बा आ मुअल जस हालत मे फेंक देत बाड़न स. तबहिए पुलिस आफिसर के किरदार वाला खेसारी आवत बाड़े. बहुते रोमांचक नाटक बा.\nअजय कुमार झा के निर्देशन में पहिला फिलिम रहुवे मेहरारू बिना रतिया कइसे कटी आ दोसरकी रहुवे जीना मरना तेरे संग. दुनु में विक्रांत आ मोनालिसा के मुख्य जोड़ी रहुवे. मोनालिसा आ शुभम तिवारी के सन्यासी बलमा तिसरकी फिलिम रहल त चउथकी फिलिम रहल मनोज दाव आ निरुपमाश्री के जोड़ी वाली “रेजा”. पँचवी फिलिम “सैंया तूफानी” में फेरू मोनालिसा आ विक्रांत के जोड़ी जमल जवन “खून का बदला खून” फिलिमो में रहल. सतवीं फिलिम रहल “बेताब” आ अब “जो जीता वही सिकंदर” अजय झा के निर्देशन में बनत अठवीं फिलिम ह. आ आठो फिलिम दू साल भितरे क लिहलें.\nफाग गीत २


टटको में टटका खबर : 22 सितंबर 2014 – Anjoria\nकेन्द्रीय गृह मंत्री राजनाथ सिंह 22 सितंबर 2014 का दिने बीएसएफ मुख्यालय, नई दिल्ली में गार्ड ऑफ ऑनर के निरीक्षण करत\nयूपी के राज्यपाल नाम नाईक कुलपतियन के समय सीमा का भितरे परीक्षा करावे, परिणाम घोषित करे आ नया सत्र शुरू करावे के निर्देश दिहले.\nइलाहाबाद उच्च न्यायालय आदेश दिहले बावे कि कंपनीबाग में कवनो तरह के व्यावसायिक भा सामाजिक समारोह ना कइल जा सके.\nबिहार के जल संसाधन मंत्री आ जदयू नेता विजय कुमार चौधरी कहलन कि सीवान से परिषद का चुनाव में भाजपा के जीत गलत तरीका से भइल बा.\nबौद्धगया में 26 से 28 सितम्बर ले तीन दिन के इंटरनेशनल बुद्धिस्ट कॉनक्लेव बोलावल गइल बा.\nअगिला अतवार के अमेरिका में न्यूयार्क के मेडिसन स्क्वायर पर रिकार्ड भीड़ के संबोधित करे वाला नरेन्द्र मोदी एह जगहा अइसन भीड़ संबोधित करे वाला पहिला राजनेता बन जइहें. एह से पहिले पोप एहिजा विशाल भीड़ के संबोधित कइले रहले.\nसारधा चिट फंड घोटाला में आजु सीबीाई कांग्रेस के पुरनिया नेता आ माल्दा से सांसद अबु हाशिम खान चौधरी से पूछताछ कइलसि.\nजापान आजु पेशकश कइलसि कि उ मुम्बई अहमदाबाद रुट का अलावहू दोसरो रुट पर हाईस्पीड रेलवे कारीडोर बनावे खातिर वित्तीय मदद समेत हर तरह के सहायता करे ला तइयार बा.\nगोपालगंज के फुलवरिया इलाका के बथुआ बाजार का एगो घर में गैस सिलेंडर फटला से एगो बच्ची के मौत हो गइल आ तीन जने घवाहिल हो गइले.\nछपरा कचहरी टीसन का लगे से देशी कट्टा का साथे चार गो अपराधियन के गिरफतार कइलसि पुलिस.\nबेतिया के बलथर इलाका में ओरिया नदी का लगे सशस्त्र सीमा बल के जवान दू किलो चरस साथे एगो तस्कर के गिरफतार कइले.\nगोपालगंज माझा इलाका के हजियापुर गांव का लगे कुछ बदमाश एक आदमी के पीट पीट के मुआ दिहले.\nसीवान से परिषद चुनाव में भाजपा के जीत पर उप मुख्यमंत्री रह चुकल सुशील कुमार मोदी कहलन कि एके महीना में महागठबंधन के हवा निकल गइल बा.\nआजमगढ के रौनापार इलाका के बाढूपुरा गांव में काल्हु देर रात दिसा मैदान ला निकलल दलित नाबालिग लइकी से दू गो नवही बलात्कार कइले.\nअगिला साल जर्मनी में होखे वाला हैनोवर व्यापार मेला में प्रधानमंत्री नरेन्द्र मोदी के जाए के उमेद बतावल जात बा.\nबिहार के मंत्री रह चुकल पूर्णमासी राम से आजु फेरू पांच करोड़ रूपिया के रंगदारी मांगत जान से मार देबे के धमकी दिहल गइल.\nसीबीआई कहलसि कि 2जी घोटाला में तब वित्त मंत्री रहल पी चिदम्बरम के भूमिका के जाँच चलत बा.\nतेलंगाना में दू गो निजी चैनल पर लगावल रोक का खिलाफ मीडिया के लोग धरना प्रदर्शन कइल आ पीएम के गोहारल लोग कि प्रेस के आजादी बचावेला एह मामला में दखल देसु.\nकोयला उत्पादक कंपनी कोल इंडिया लिमिटेड देश के 161 गो बिजली इकाइयन से कोयला आपूर्ति के समझौता कइलसि.\nसीवान स्थानीय प्राधिकार से बिहार विधान परिषद खातिर भइल उप चुनाव में भाजपा के टुन्न जी पांडेय राजद आ कांग्रेस समर्थित जदयू उम्मीदवार अजय सिंह के हरा दिहले.\nबसपा महाराष्ट्र में विधानसभा चुनाव खातिर पाँच गो उम्मीदवारन के नाम जारी कइलसि.\nभाजपा आ शिवसेना के पचीस साल गठबन्हन के बचे के आस बहुते कम लागत बा.\nमहाराष्ट्र विधानसभा चुनाव खातिर सीट बखरा का बारे में बतियावे ला कांग्रेस आ राकांपा के बइठक काल्हु होई.\nइंचियोन एशियाई खेल – भारतीय फुटबाल टीम जार्डन से भइल मैच 0-2 से हार के प्रतियोगिता से बाहर हो गइल.\nपंजाब नेशनल बैंक अपना दस रूपिया के एक शेयर दू दू रुपिया के पाँच शेयर बनवलसि.\nमंगलयान के तरल इंजन के परीक्षण आजु सफल रहल आ ओकर राहो दुरुस्त कर लिहल गइल. अब मंगलयान 24 सितम्बर के मंगल के कक्षा में प्रवेश कर जाई. पहिलके बेर में अइसन सफलता पावे वाला भारत पहिला देश हो गइल.\nतैतीस साल बाद केंद्रीय जल संसाधन मंत्री साध्वी उमा भारती आजु गुजरात के पाटन जिला के सिद्धपुर में बिंदुसरोवर का किनारे अपना महतारी के श्राद्ध आ मातृ तर्पण करवली.\nउच्चतम न्यायालय के निर्देश पर सारधा चिटफंड घोटाला के जांच करत सीबीआई ओडिशा के महाधिवक्ता रहल अशोक मोहंती के उनुका घरे से गिरफ्तार क ले गइल.\nविदेशी बाजार कमजोर रहला का बावजूद घरेलू लिवाली का चलते शेयर बाजार सोमारो का दिने लगातार चउथा दिने तेजी बनवले रहल.\nइंचियोन एशियाई खेल – भारतीय महिला हाकी टीम सोमार का दिने पूल ए के मैच में थाईलैंड के 3-0 से हरा दिहलसि.\nअमेरिका यात्रा का दौरान प्रधानमंत्री नरेंद्र मोदी के मुलाकात इजरायल के प्रधानमंत्री बेंजामिन नेतन्याहू से होखे के उमेद बा. दुनू जने न्यूयार्क में संयुक्त राष्ट्र महासभा के बैठक का बीच अलगा से बतियाई.\nइंचियोन एशियाई खेल – भारतीय फुटबाल टीम जार्डन के खिलाफ पुरूष ग्रुप जी के पहिला राउंड मुकाबला में 0-2 से हार गइल.\nविधानसभा चुनाव से पहिले राकांपा के भुसावल से विधायक संजय सावकारे आ मुरबाड विधायक किशन कथोरे भाजपा में शामिल हो गइले.\nइंचियोन एशियाई खेल – स्क्वैश प्रतियोगिता में सोमार के दिन भारत ला शानदार रहल. पुरुष वर्ग में सौरभ घोषाल फाइनल में जगह बनवले आ महिला वर्ग में दीपिका पल्लीकल कांस्य पदक जितवा दिहली.\nअंतर्राष्ट्रीय बाजार में सोना चाँदी के दाम गिरला का चलते दिल्ली सर्राफा बाजार में सोमार का दिने सोना 120 रुपिया उतरल आ चाँदी 450 रुपिया.\n……आ आगंतुक डायरी देबे वाला के नाम बतावे के अपना आदेश पर दुबारा विचार करे के बात मान लिहलसि.\nउच्चतम न्यायालय 2जी घोटाला मामिला में सीबीआई निदेशक रंजीत सिन्हा के सोमार का दिने दुहरा झटका दिहलसि. सीपीआईएल के याचिका खारिज करे के उनकर निहोरा ठुकरा दिहलसि ……\nइंचियोन एशियाई खेल – राही सरनोबत, अनीसा सैयद अउर हीना सिद्धू के टीम भारत के 25 मीटर महिला पिस्टल टीम स्पर्धा में कांस्य पदक दिआ दिहलसि. बाकिर एकल स्पर्धा में कवनो पदक ना मिल सकल भारतीय एथलीटन के.\nकेन्द्रीय कृषि मंत्री राधा मोहन सिंह कहलन कि यूपी सरकार किसान के अनदेखी करत बिया आ कृषि विकास योजना के मद में मिलल विशेष पैकेज के खरचे नइखे कर पावत.\nइंचियोन एशियाई खेल – भारत के पुरुष आ महिला टेनिस टीम आजु आपन आपन क्वार्टरफाइनल मैच कजाखिस्तान से हार गइली सँ.\nभाकपा आरोप लगवलसि कि मोदी सरकार का सौ दिन में 700 ले फिरकावाराना वारदात भइल बा आ कार्पोरेट घराना आ मल्टीनेशनल कंपनियन के देश लूटे के खुला छूट दिहल जात बा.\nअंतरराष्ट्रीय साख निर्धारण एजेंसी मूडीज कहलसि कि साल 2018-19 ले भारत के सरकारी बैंकन के बेसल तीन के मानक का हिसाब से पूंजी अनुपात बढावे खातिर 2.2 लाख करोड़ रूपिया के जरूरत पड़ी.\nफिजी के संसद खातिर भइल चुनाव में 2006 से सता पर काबिज सैनिक नेता बोरियो बेनीमरमा के पार्टी 59 प्रतिशत वोट ले के फेरू जीत गइल बिया आ आजु उनुका के प्रधानमंत्री पद के शपथ धरावल जात बा.\nबसपा के महासचिव स्वामी प्रसाद मौर्य कहले बाड़न कि लोग कवनो हिन्दू देवता खास क के गौरी गणेश के पूजा मत करसु. बसपा एकरा के उनकर निजी राय बतावतिया.\nमहाराष्ट्र आगामी विधानसभा चुनाव में सीट बखरा ले के कांग्रेस आ राकांपा का बीच अउर शिवसेना आ भाजपा का बीचे तनातनी जारी बा. कांग्रेस आ शिवसेना अपना गठबन्हन के साथी के बात सुने के तइयार नइखे.\nइंचियोन एशियाई खेल – भारत के स्क्वैश खिलाड़ी सौरभ घोषाल बढ़िया प्रदर्शन करत सोमार का दिने पुरूष एकल सेमीफाइनल मुकाबला 3-0 से जीतके देश खातिर रजत पदक पक्का क दिहलन.\nभारतीय रिर्जव बैंक आज डालर के मुकाबला रुपिया के संदर्भ दर 60.7875 रूपिया प्रति डालर तय कइलसि. काल्हु ई दर 60.8055 रुपिया रहल.\nपाकिस्तान के सिंघ प्रांत में अर्धसैनिक रेंजर्स के प्रमुख रिजवान अख्तर के पाकिस्तानी आई एस आई के प्रमुख बनावल गइल.\nसंयुक्त सैन्य अभ्यास करे अमेरिका आइल तीन गो अफगानी सैनिक अधिकारी रहस्मय परिस्थिति में मेसाच्युसेट्स के एगो शॉपिंग मॉल से गायब हो गइले.\nइंचियोन एशियाई खेल – महिला वालीबाल प्रतियोगिता में निराशाजनक प्रदर्शन करत भारत के टी अपना पहिला मुकाबला में सोमार का दिने जापान से 0-3 से हार गइल.\nइंचियोन एशियाई खेल – भारत के अमरजीत सिंह नेगी आ अमृत सिंह साइक्लिंग के पुरुष स्प्रिंट क्वालिफाइंग स्पर्धा में 13वाँ आ 14वाँ जगहा अइले.\nइंचियोन एशियाई खेल – भारतीय टीम निशानेबाजी में महिला वर्ग के 25 मीटर पिस्टल टीम स्पर्धा में कांस्य पदक जीतलसि.\nPrevious Post: ममता राउत के गोहार, अब रोकीं अत्याचार ए माई\nNext Post: टटको में टटका खबर : 24 सितंबर 2014, बुध


टटका खबर, सोमार, २९ मार्च – Anjoria\nMar 29, 2010 news in bhojpuri, टटका खबर\nदेश के दोबारा बँटवावल चाहत बिया कांग्रेस\nभाजपा नेता राजनाथ सिंह कहले बाड़न कि कांग्रेस अब गरीबन का बीच धार्मिक खाई बनावत बिया. हर अल्पसंख्यक के बीपीएल परिवार में शामिल करे के निर्देश दिहल गइल बा जबकि बाकी गरीबन के अनदेखी हो रहल बा. एक हालि देश बँटवा चुकल कांग्रेस फेर बँटवारा करवावल चाहत बिया.\nबराक ओबामा अचके में अफगानिस्तान गइलें.\nअफगानिस्तान में चल रहल युद्ध के आकलन करे खातिर बिना कवनो घोषित कार्यक्रम के ओबामा काबुल चहुँप गइलन. ओहिजा ऊ राष्ट्रपति हमीद करजई आ उनका कैबिनेट सदस्यन से बात कइलन. करजईओ के ओबामा के आवे का बारे में एके घंटा पहिले जानकारी दिहल गइल. अमेरिका के कहनाम बा कि सुरक्षा कारण से अइसन गोपनियता बरतल गइल. एही तरह ओबामा एक बेर इरानो गइल रहलें.\nचीफ जस्टिस आ नरेन्द्र मोदी एकमंच पर नजर अइलें\nछाती कूटेवालन के अनसुनी करत भारत के मुख्य न्यायाधीश केजी बालाकृष्णन गुजरात के राष्ट्रीय विधि विश्वविद्यालय के दीक्षान्त समारोह में शामिल भइले. गुजरात के हाई कोर्ट के चीफ जस्टिसो कार्यक्रम में शामिल रहलें. विरोधी एह बात पर हायतोबा मचावत रहलें कि चीफ जस्टिस के मोदी का साथ नजर ना आवे के चाहीं. ओने भाजपा कहले बिया कि अगर सिक्ख विरोधी दंगो के विशेष जाँच दल से जाँच करवावल गइल रहत त राजीवो गाँधी के बोलावल गइल रहित. जाँच दल का सामने मोदी के आइल कवनो शर्म के बात नइखे आ उनका पर कवनो मुकदमा दर्ज नइखे.\nअग्नि एक के सफल परीक्षण\nउड़ीसा के बालासोर से करीब व्हीलर द्वीप से काल्हु अग्नि एक के परीक्षण कइल गइल. एह परीक्षण का दौरान ओकर निशाना अचूक रहल आ हर मापदण्ड पर खरा साबित भइल अग्नि एक मिसाइल. एह पूरा परीक्षण के संचालन सेना के सामरिक चल कमान कइलस.\nविधायक अजय राय गैंगस्टर में गिरफ्तार\nबनारस के कोलअसला से निर्दलीठ विधायक अजय राय के, जे कांग्रेस से जुड़ गइल बाड़न, काल्ह गिरफ्तार कर लिहल गइल. उनका पर गैंग्स्टर एक्ट लगा दिहल गइल बा. शुक का दिने जगतगंज इलाका में खाद बेचेवाला भानुप्रताप पर कुछ लोग हमला बोल के पिटाई का बाद आग में झोंक दिहले रहे. ऊ अजय राय समेत छह लोग का खिलाफ नामजद शिकायत कइले बा. ओहि मुकदमा में अजय राय के गिरफ्तारी भइल बा.\nबलिया में गर्मी का चलते आग लागे के घटना में बढ़ोतरी\nकाल्हु बलिया के अलगा अलगा जगहा लागल आग से कई एकड़ गेंहू के फसल आ करीब दू दर्जन झोपड़ी जर के राख हो गइल. आग के खबर रसड़ा, सिक्नदरपुर, चिलकहर, बांसडीह, रेवती, इन्दरपुर, आ सागरपाली से मिलल बा. असल कारण बा कि गरमी बेहिसाव बा, पछुआ सब कुछ सुका दिहले बा आ एगो चिनगारी देखते आग लाग जा रहल बा. ई कहानी हर साल के बा.\nचोरी के रुपया ले के भागत औरत पकड़ाइल\nदस दिन पहिले देवरिया के भाटपाररानी में एगो मनी ट्रांसफर करे वाला के लॉकर से पाँच लाख एकतीस हजार रुपया चोरी हो गइल रहे. चोरी के ओह रुपिया ले के चोर के महतारी काल्हु अटैची में चार लाख सत्तर हजार रुपिया का साथ भागे का फिराक में रहे बाकिर कवनो मुखबिर का सूचना पर पुलिस ओकरा के पकड़ लिहलसि. ऊ सकार लिहले बिया कि ओकर बेटा चोरी कइले रहे.\nगोरखपुर में शटर तूड़ के चार लाख से बेसी के सामान चोरी\nगोरखपुर का साहबगंज मंडी में लखपत बंसल का गोदाम से पिछला रात शटर तूड़ के चार लाख से बेसी के सामान चोरा लिहल गइल. रात में गश्ती करत सिपाही शटर खुलल देखलें त थाना के खबर कइलें. थानेदार फोन कर के बंसल के बोलवलन आ पूरा नुकसान के अदाजा लगवलन. बाकिर देर रात तक चोरी के केस दर्ज ना भइल रहे.\nछपरा में आगलगी का घटना में लाखो के सामान स्वाहा\nलहलादपुर ब्लाक के सारन गाँव में चार गो घर में लागल आग का चलते लाखो रुपया के सामान स्वाहा हो गइल. दू गो घर में शादी होखे वाला रहुवे बाकिर सगरी संपति राख हो गइल. मुखिया का तरफ से हर घर पीछे एक एक गो तिरपाल आ पाँच पाँच सौ रुपिया सहायता दिहल गइल.\nक्रिकेट के कारोबार करे खातिर बोर्ड के आलोचना\nभारत के खेल मंत्री एमएस गिल क्रिकेट कंट्रोल बोर्ड के एह बात खातिर आलोचना कइले बाड़न कि ऊ क्रिकेट के खेल कम कारोबार बेसी बना दिहले बिया. कहलन कि बेसी मुनाफा कमाये खातिर खेल के नियम बदल दिहल गइल बा आ गेंदबाज एकर शिकार हो रहल बाड़े. कहलन कि जे लोग एह बीसबीसा लीग में शामिल बा ओकरा बोर्ड के हिस्सा ना होखे के चाहीं.\nOne thought on “टटका खबर, सोमार, २९ मार्च”\nbahut acchhe says:


नामी कुकुर अपना मालिके का बिछवना पर मूतेला – टटका खबर\nनयी दिल्ली 28 मार्च. मोदी विरोधी गिरोह बनावे में लागल हिन्दू विरोधी तृणमूल कांग्रेस प्रमुख आ दंगा में जरत पश्चिम बंगाल के मुख्यमंत्री ममता बनर्जी आजु दिल्ली में भाजपा के मुँहफुलवन का साथे बातचीत कइली. एह बातचीत में अपना के खास माने आ बूझे वाला यशवंत सिन्हा, शत्रुघ्न सिन्हा, आ अरूण शौरी शामिल भइलें.\nदिल्ली दौरा पर आइल ममता बनर्जी एह तीनो से एके साथ भेंट कइली. एह भेंटघाट का बाद यशवंत सिन्हा कहलन कि – बनर्जी सराहे जोग काम करत बाड़ी. हमना के उनुका पर पूरा भरोसा बा. वाजपेयी सरकार में हम उनुका साथे काम क चुकल बानी.\nभाजपा के शत्रु कहलन कि बनर्जी देशहित में काम करत बाड़ी आ देश कवनो गोल से ऊपर होले. बाकिर इहो कहलन कि ममता बनर्जी से मिलल गोल विरोधी काम ना ह.\nअरुण शौरी कहलन कि देश में निराशा के माहौल बा. मौजूदा सरकार कई मोर्चा पर नाकाम साबित भइल बिया आ सब गोल एकजुत होके भारतीय जनता पार्टी के चुनौती दे सकेलें.\nTags: अरुण शौरी, ममता, यशवन्त सिन्हा, शत्रुघ्न सिन्हा


(शनिचर, 19 नवंबर)\nभठियरपन का मामिला में पिछला दू साल से जेल में बंद झारखण्ड के दू गो पूर्व मंत्रियन पर हेराफेरी के आरोप तय हो गइल.\nभठियरपन आ करिया धन का खिलाफ अपना जन चेतना यात्रा के अंतिम दौर में गाजियाबाद चहुँपल भाजपा नेता लालकृष्ण आडवाणी कहले कि अगिला साल 2012 जवाबदेही के साल होखी. आजु आडवाणी दिल्ली के रामलीला मैदान में जनसभा संबोधित करीहें.\nहिमाचल प्रदेश के मुख्यमंत्री प्रेम कुमार धूमल कहले बाड़न कि राज्य के किसानन, फल उत्पादकन अउर समाज के पिछड़ा वर्ग के सामाजिक आ आर्थिक उत्थान का मकसद से 520 करोड़ रुपिया के कर्जा बाँटल गइल बा,\nलाड़ कुमारी जैन के राजस्थान महिला आयोग के अध्यक्षा बनावे के आदेश शनिचर के जारी भइल.\nभंवरी मामला के जांच के निगरानी करे खातिर सीबीआई के अतिरिक्त निदेशक शनिचर का दिने जोधपुर चहुँपले.\nपूर्वी दिल्ली के आनंद विहार रेलवे स्टेशन का नियरा एगो मैनहोल में गिर के तीन लोग के मौत हो गइल आ एक आदमी घवाहिल हो गइल.\nमनसे का तरफ से मुम्बई के स्थानीय चुनाव लड़े के टिकट ओकरे के मिली जे एह खातिर होखे वाला लिखित परीक्धा पास कर ली.\nदिल्ली के महापौर रजनी अब्बी शनिचर का दिने केंद्रीय गृह मंत्री पी. चिदम्बरम से भेंट कर के कहली कि दिल्ली नगर निगम के तीन हिस्सों में बंटवारा के मुद्दा पर ऊ शीला दीक्षित सरकार के दबाव में मत आवसु.\nकेंद्रीय ग्रामीण विकास मंत्री जयराम रमेश शनिचर के कहले कि विकास ना होखला का चलते ओह इलाकन में नक्सलवाद पसरत बा आ एकरा से निबटे खातिर ओह इलाकन के विकास पर ध्यान देबे के होई.\nसबरीमाला तीर्थयात्रा में एह साल से क्यू-कूपन बुकिंग होखला से श्रद्धालु खुश बाड़े. अब ओह लोग के कतार में ढेर देर खड़ा होखे के कइखे पड़त.\nसऊदी अरब में कानून बननावल गइल बा कि अगर कवनो औरत के आँख मोहे वाला बा त ओह आँखिन के ढाँक के राखे के पड़ी.\nगद्दाफी के बेटा सैफ अल इस्लाम के लीबिया में गिरफ्तार कर लिहल गइल बा.\nपाकिस्तान में लोकतंत्र के मजबूती करे खातिर अंतर्राष्ट्रीय मदद के जरूरत बतवलन आसिफ अली जरदारी.\nपाकिस्तान के विदेश मंत्री हिना रब्बानी खार के कहना बा कि अफगानिस्तान में पाकिस्तान के कवनो तोपल एजेंडा नइखे.\nराजग सरकार का कार्यकाल में निजी दूरसंचार कम्पनियन के दिहल 2जी स्पेक्ट्रम मामिला में प्रमोद महाजन के भूमिका पर सवाल उठावत सीबीआई एगो नया मामिला दर्ज करके भाजपा के असहज कर दिहलसि. भजापा के कहना बा कि चिदम्बरम के बचावे के ई आखिरी चाल चलले बिया सरकार.\nकेन्द्र सरकार शनिचर का दिने हथकरघा बुनकरन के अड़तीस सौ चौरासी करोड़ के कर्जा माफ कर दिहलसि. कवनो बुनकर के पचास हजार रुपिया तक के कर्जा माफ कर दिहल जाई. एह फैसला से तीन लाख बुनकरन के फायदा होखी.\nसाल 1996 के एगो दूरसंचार घोटाला मामिला में दिल्ली के एगो अदालत तब के केंद्रीय दूरसंचार मंत्री सुखराम के पांच साल के सश्रम कारावास के सजा सुनवलसि. सुखराम के कहना बा कि उनुका के राजनीति का चलते फँसावल गइल बा आ ऊ सुप्रीम कोर्ट में अर्जी डलीहें.\nशनिचर का दिने 2जी मामला में एयरटेल आ वोडाफोन के कार्यालयन पर छापा मार के सीबीआई नया मामला दर्ज कइले बिया. ई राजग कार्यकाल के मामिला ह.\nपूर्व मिस अफगानिस्तान रह चुकल विदा समदजई शनिचर रात बिग बॉस-5 से बाहर हो गइली.\nदिग्गज अभिनेता शशि कपूर के तबियत ठीक ना रहला का बावजूद ऊ अपना बड़ भाई आ सदाबहार अभिनेता शम्मी कपूर के आखिरी फिल्म ‘रॉकस्टार’ देखे केहू तरह थियेटर में आके फिल्म देखलन. एह फिल्म में शम्मी कपूर आखिरी बेर अभिनय कइले रहले.\nपाकिस्तान के दिलकश अदाकारा वीना मलिक एह घरी एगो 3डी हॉरर फिल्म के शूटिंग में व्यस्त बाड़ी. बाकिर सुरक्षा कारण से ओह जगह के नाम ना बतवली.\nजोहांसबर्ग टेस्ट का तीसरा दिने शनिचर के खेल खत्म होखे तक दक्षिण अफ्रीका के टीम अपना दूसरा पारी में तीन विकेट के नुकसान पर 229 रन बना लिहले रहुवे आ अब आस्ट्रेलिया पर ओकर बढ़त 199 रन के हो गइल बा.\nसाल1996 में कोलकाता में श्रीलंका से भइल विश्व कप सेमीफाइनल मुकाबला फिक्स होखे के कांबली के आरोप के केंद्रीय खेल मंत्री समर्थन कइले बाड़न त दोसरा तरफ बीसीसीआई आ अंतर्राष्ट्रीय क्रिकेट परिषद एह आरोपन के नकार दिहले बा. तब अजहरुद्दीन भारत के कप्तान रहले आ उहो एह बात के गलत बतवले बाड़े.\nभारतीय हॉकी महासंघ का साथ वर्ल्ड सीरीज हॉकी लीग आयोजन करावे वाली कंपनी निम्बस स्पोर्ट्स एह लीग के विजेता टीम के चार करोड़ रुपिया के पुरस्कार देबे के एलान कइले बिया.\nइंग्लिश हरफनमौला खिलाड़ी डी’ ओलिविएरा के अस्सी साल के उमिर में शनिचर का दिने निधन हो गइल.\nविश्व जूनियर टेबलटेनिस में भारत के अंकिता दास क्वार्टर फाइनल में पहुंच गइल बाड़ी.\nविश्व कप कबड्डी के फाइनल भारत-कनाडा का बीच अतवार का दिने लुधियाना में खेलल जाई.


टटका खबर, मंगल, २१ फरवरी २०१२ | Anjoria's Weblog\nPosted on फ़रवरी 22, 2012 by Anjoria\nविधानसभा के सत्र आजु राज्यपाल देवानंद कुंवर के अभिभाषण से शुरू भइल. विपक्षी विधायक जम के हंगामा मचवलन आ राज्यपाल कई बे ओह लोग से शांत रहे के निहोरा कइले बाकिर ऊ लोग अपना नारेबाजी में लागल रहल आ जबले राज्यपाल बोलत रहले तबले चलत रहल.\nबिहार बोर्ड के मैट्रिक परीक्षा काल्हु बुध से शुरु होखे वाला बा. अगर कवनो परीक्षार्थी के प्रवेश पत्र नइखे मिलल त ओ बोर्ड के वेबसइट से आपन प्रवेशपत्र डाउनलोड कर सकेला. एह डाउनलोड एडमिट कार्ड का साथे पंजीयन शुल्क के असल रसीद होखल जरूरी रही.\nछपरा में आरपीएफ के सबइंसपेक्टर चंदन कुमार के बरखास्त कर दिहल गइल बा. चंदन पर आरोप बा कि ऊ अपना काम में कोताही करत बाड़न. आठ महीना पहिलें चंदन के ट्रांसफर गोरखपुर खातिर कर दिहल गइल रहुवे बाकिर ऊ गइलन ना आ छपरा मे विरोध करत रहलन.\nराहुल गाँधी पर आचार संहिता लाँघे के मुकदमा दर्ज भइला का खिलाफ कांग्रेस हाई कोर्ट में जाई. दिग्विजय सिंह कहलन कि मायावती का इशारा पर मामिला दर्ज करावल गइल बा. कानपुर में प्रशासन के लगावल रोक का बावजूद राहुल गाँधी आपन रोड शो निकललन. चुनाव आयोगो एह मामिला के आचार संहिता के लाँघल मनले बिया.\nपाँचवा दौर के मतदान खातिर प्रचार के काम बंद हो गइल. एह इलाका में बियफे का दिने वोट डालल जाई.\nछठवाँ आ सतवाँ दौर के मतदान वाला इलाका में प्रचार के काम अपना तेजी पर चहुँपल.\nदेर से आइल खबर में कहल गइल बा कि बक्सर का ब्रह्मपुर धाम पर महाशिवरात्रि का दिने भइल भगदड़ में बलिया जिला के फेफना इलाका के थम्हनपुरा गाँव के एगो औरत कचरा के मर गइल आ दू गो अउरी औरत घवाहिल हो गइली सँ.\nमऊ के सहादतपुरा हाइडिल कालोनी के चहारदिवारी गिरावे का खिलाफ विरोध करत बिजली कर्मी पूरा मऊ जिला के बिजली मंगल का दिने ठप्प कर दिहले. बाद में जब रात में देवार जोड़ाये लागल तब जा के बिजली सप्लाई रात साढ़े आठ बजे से शुरू भइल.\nआचार संहिता से परेशान कांग्रेस का नेतृत्व में चलत केन्द्र सरकार अब आयोग पर लगाम लगावल चाहत बिया. मंत्रीमंडल विचार करे वाला बा कि आचार संहिता के वैधानिक दर्जा दे दिहल जाव जवना का बाद ओकरा के लांघे के मामिला कोर्ट में चले आ आयोग के कवनो काम ना रहे. चुनाव आयोग एकर कड़ा विरोध कइले बा. एह चुनाव में सलमान खुर्शीद, बेनी प्रसाद वर्मा आ राहुल गाँधी आचार संहिता के लाँघे का मामिला उठल बा. खुर्शीद माफी माँग लिहले, बेनी के कुछ इयादे नइखे आवत आ राहुल के मामिला में कांग्रेस कोर्ट जाये के बात करत बिया.\nराजस्थान के भंवरी देवी हत्याकांड मामिला के जाँच करत सीबीआई टीम अदालत से कहले बिया कि ओकरा लगातार धमकी मिलत बा. कहलसि कि एही तरह के धमकियन का चलते गवाह आपन बयान बदल देत बाड़े.\nमहाराष्ट्र के स्थानीय निकाय चुनाव का दौरान विधायक रावसाहब शेखावत से मंगल का दिने पूछताछ भइल. राव साहब राष्ट्रपति प्रतिभा पाटिल के बेटा हउवन.\nयमन में नया राष्ट्रपति चुनाव का दौरान हिंसा भड़क गइल बा. मंगल का दिने एह खातिर वोट डालल गइल. एह हिंसा में चार आदमी के मौत हो गइल बा. खास बाति ई बा कि एह चुनाव में इकलौता उम्मीदवार बाड़न मौजूदा उपराष्ट्रपति अब्द रब्बु मंसुर हादी.\nपाकिस्तान के मेमोगेट मामिला में मंसूर एजाज के बयान बुध का दिने वीडियो कांफ्रेसिंग का जरिये रिकार्ड करावल जाई. पाकिस्तान सरकार एजाज के सुरक्षा के वचन ना दिहलसि एहसे एजाज पाकिस्तान ना अइले गवाही देबे खातिर.\nआईएसईईटी के प्रवेश परीक्षा मुद्दा पर बुध का दिने देश भर के शिक्षामंत्रियन के बइठक दिल्ली मे बोलावल गइल बा. केन्द्रीय मानव संसाधन मंत्री कपिल सिब्बल के कहना बा कि देश के एगारह गो शिक्षा बोर्ड एह परीक्षा के समर्थन कइले बाड़े. बाकीओ बोर्ड के विचार जाने खातिर उ बइठक बोलावल गइल बा. प्रस्ताव बा कि बोर्ड परीक्षा में न्यूनतम अंक के सीमा हटा दिहल जाव आ सगरी बारहवीं पास विद्यार्थी ई प्रवेश परीक्षा दे सकसु.\nमगध विश्वविद्यालय के आनलाइन करे खातिर नेशनल मिशन आफ नॉलेज प्रोजेक्ट का तरफ से चालीस लाख रुपिया आ चार सौ कंप्यूटर दिहल जाई. एकरा बाद विश्वविद्यालय आ एकरा से जुड़ल सैंतालिसो कॉलेज आनलाइन हो जाई.\nबनारस के उदयप्रताप कॉलेज के केंद्र का तरफ से एक करोड़ के अनुदान फण्ड फार इंप्रूवमेंट आफ साइन्स एंड टेक्नोलॉजी का तहत दिहल गइल बा. राज्य में ई अनुदान पावे वाला ई पहिला कॉलेज बावे.\nवित्त मंत्रालय विज्ञप्ति जारी कर दिहलसि कि अब पाँच लाख रुपिया तक सालाना आमदनी वाला कर्मचारियन के आयकर रिटर्न ना भरे के पड़ी. हालांकि छूट ओही लोग खातिर बा जिनकर आमदनी वेतन भा बैंक से मिलल ब्याज वगैरह से होला. व्यापारियन के ई छूट नइखे.\nमुंबई शेयर बाजार के सूचकांक में काल्हु १३९ अंक के उछाल दर्ज भइल आ सात महीना के सबले ऊंच स्तर पर चहुँपल सेंसेक्स. सोना के दाम बढ़ल बाकिर डॉलर रुपिया का मुकाबले सस्ता हो गइल.\nविदेशी बैंक में राखल धन पर संपति कर लगावे के प्रस्ताव पर संसदीय समिति विचार करत बिया.\nतिकोनिया एकदिना क्रिकेट शृंखला में श्रीलंका से मैच हार के भारत सबले नीचे आ गइल बा. काल्हु के मैच में भारत ५१ रन से हार गइल काहे कि ओकर बड़का खिलाड़ी कवनो कमाल ना कर सकले.\nमहिला हॉकी में काल्हु दक्खिन अफ्रीका आ इटली के मैच एक एक गोल का बरोबरी पर रह गइल. दक्खिन अफ्रीका के टीम अबही तालिका के माथ पर बा.\nपुरूष हॉकी मैच में सिंगापुर आ कनाडा के मैच में सिंगापुर फेर हार गइल. अबले ऊ आपन तीनो मैच हार चुकल बिया.


राजनीति के बिसात प छठी मइया – Anjoria\nबुध. जून 29th, 2022\nदेश आ समाज सरोकार\nराजनीति के बिसात प छठी मइया\nनवम्बर 12, 2010 छठी मइया, राजनीति के बिसात\n– आशुतोष कुमार सिंह\nबिहार के सबसे बड़ सांस्कृतिक पर्व छठ के विस्तार बहुत तेजी से सगरो नगर-महानगरन में हो रहल बा. मुंबई, दिल्ली अउर कोलकाता के साथे-साथे छठ मनावे वालन के ठीक-ठाक तादाद दक्षिण के राज्यो में देखे के मिल रहल बा. अतने ना पूर्वोत्तर के राज्यो एकरा प्रभाव से अछूता नइखन.\nदेश के बड़ शहरन में जइसे-जइसे छठ मनावे वालन के संख्या बढ़ रहल बा, ओइसे-ओइसे एह संख्या प राजनीति करे वालन के संख्यो में इजाफा होत जा रहल बा. राम नरेश मिश्रा के परिवार दिल्ली के के जैतपुर गांव में पिछला 20 बरिस से रहत आ रहल बा. उनकर कहनाम बा कि, ऊ लोग एहिजा जब आइल तब छठ करे वालन के संख्या बहुते कम रहे. बाकिर अब छठ व्रतियन के संख्या बढ़के कई हजार हो गइल बा. बदरपुर के रहे वाला डॉ. रजा हैदर के कहनाम बा कि छठ के प्रभाव देखे के बा त रउआ एहिजा के दीवारन प छठ के शुभकामना संदेश से भरल पोस्टर प गौर फरमाईं. दिल्ली के सब पार्टी के स्थानीय नेता आपन मतदाता सब के लोभावे खातिर बड़-बड़ होर्डिंग्स अउर बैनर प शुभकामना संदेश देवे में जुट गइल बाडऩ. शायद इहे कारण बा कि आली गांव में बैनर बनावे के काम करे वाला असलम खां के एह घड़ी बैनर प शुभकामना संदेश लिखला से फुर्सत नइखे. असलम खां के कहनाम बा कि, अक्टूबर-नवंबर महीना में उनकर कमाई कई गुना बढ़ जाला काहे कि एह महीना सब में दशहरा, दीपावली अउर छठ के पर्व मनावल जाला अउर छोट-बड़ सब नेता एह मौका प आपन क्षेत्रवासियन के बधाई देवे से चूके के ना चाहेलन.\nएह शुभकामना संदेशन के निहितार्थ के समझावत पुरबिया नेता पी एन. सिंह बतवलन कि शहर में जइसे-जइसे पूर्वांचल के लोगन के संख्या बढ़ रहल बा अउर वोट प्रतिशत बढ रहल बा, ओइसे-ओइसे नेता लोगन के नजरियो में बदलाव आइल बा.\nअगर दिल्ली के राजनीतिक भूगोल के बात कइल जाव त दिल्ली के सात गो लोकसभा सीटन में से पूर्वांचली मतदाता चार गो सीट प निर्णायक भूमिका में बाडऩ. कांग्रेस पहिले छठ प छुट्टी घोषित क के आ भोजपुरी-मैथिली-अकादमी के स्थापना क के अउर अब महाबल मिश्र के लोकसभा में भेज के पूर्वांचलवासियन के अपना पक्ष में करे के कोशिश कइले बिया. चुनाव आवते राजनीतिक दल दिल्ली में रहे वालन पूर्वांचल याने बिहार अउर पूर्वी उत्तर प्रदेश के मतदाता सबन के लुभावे में लाग जालन. पिछला कुछ बरिस में जवना तरह से दिल्ली के तस्वीर बदलल बा, ओकरा में पूर्वांचल के लोग वोट बैंक के रूप में एगो बरियार ताकत बन के उभरल बा.\nदिल्ली में मतदाता लोगन के संख्या करीब1.10 करोड़ बा. एकरा में से करीब 35 लाख मतदाता पूर्वाचल के बाडऩ. ओइसे त पूर्वांचली लोगन के उपस्थिति दिल्ली के कोना-कोना में बा, बाकिर सात में से चार गो लोकसभा अउर दू दर्जन से जादा विधानसभा सीट प ऊ निर्णायक भूमिका में होखेलन. दिल्ली के पूर्वी, उत्तर पूर्वी, पच्छिमी अउर दक्षिणी दिल्ली के लोकसभा क्षेत्र में पूर्वांचली मतदाता के संख्या 20 से 25 फीसदी के करीब बा. जबकि बाकी तीनों सीटन प पूर्वांचली मतदाता सब के तादाद करीब 10 फीसदी बा.\nपूर्वांचल के लोगन के बढ़त ताकते के नतीजा बा कि पुरबियन के सांस्कृतिक पर्व छठ में शरीक होखे खातिर नेता लोगन होड़ लागल रहेला. पिछला विधानसभा चुनाव में भाजपा के सीएम इन वेटिंग विजय कुमार मल्होत्रा पूर्वांचलियन के रिझावे खातिर सूर्य के अर्घ्य देत लउकल रहन. दोसर ओर दिल्ली के मुख्यमंत्री अउर अपना के पूर्वांचल के बेटी कहे वाली शीला दीक्षित छठ घाटन के निरीक्षण करत लउक जाली. पूर्वांचली मतदाता सबन के लोभावे के एही कवायद के नतीजा बा कि बिहार जागरण मंच के ओर से पूर्वी दिल्ली में यमुना के तट प पल्टन पुल भैरो मार्ग प करावल जाए वाला छठ पूजा के आयोजन में दिल्ली के मुख्यमंत्री शीला दीक्षित, एके वालिया, मदन लाल खुराना, महाबल मिश्रा, शत्रुघ्न सिन्हा जइसन नेता-अभिनेता पहुंचत रहल बाडऩ. बिहार जागरण मंच के अध्यक्ष दिनेश प्रताप सिंह एह बात से इंकार नइखन करत कि छठ के माध्यम से राजनीतिक लाभ उठावे के भरसक प्रयास होत रहल बा.\nअबकी बार छठ पूजा के दौरान भाजपा दिल्ली में रहे वाला पूर्वांचली लोगन के खुश करे खातिर एगो नया कोशिश करे वाला बिया. दिल्ली के अलग-अलग हिस्सन में बनल छठ पूजा के घाटन प भाजपा के कार्यकर्ता आपन बैनर के नीचे लोग के मदद करत अउर चाय पिलावत लउकिहें. प्रदेश अध्यक्ष विजेन्द्र गुप्ता के अध्यक्षता में भइल एगो मीटिंग में दिल्ली प्रदेश भाजपा ई तय कइले बा कि अबकी बार पार्टी सब के सब छठ घाट प आपन बैनर के नीचे छठ व्रतियन के सुविधा खातिर टेंट अउर कैंप लगाई. एह बाबत दिल्ली प्रदेश भाजपा के सचिव कुलजीत सिंह चहल बतवलन कि, भाजपा एह बेर छठ व्रतियन के कवनो तरह के असुविधा ना होखे एकर पूरा-पूरा ख्याल राखी. ऊ कांग्रेस प निशाना साधत कहलन कि कांग्रेस के सरकार पुरबियन के फुसलावे खातिर घोषणा त क देवेले बाकिर ओह घोषणा प अमल ना कइल जाला. ना त छठ घाटन के सफाई के ख्याल राखल जाला अउर ना छठ पूजा करे खातिर नदी-तालाब में साफ पानी के कवनो व्यवस्था कइल जाला.\nपिछला 50 बरिस से दिल्ली में रह रहल अउर दिल्ली में छठ के क्रमवार विकास के देखे वाला भोजपुरी समाज के अध्यक्ष अजीत दुबे आपन पुरान याद के ताजा करत कहलन कि, ‘‘1956 में हमार परिवार सरोजनी नगर में रहत रहे. ओह घरी हमरा घर के महिला लोग घर के छत प खड़ा होके उगत सूर्य के अर्घ्य देत रहे. 60-70 के दशक में मुहल्ला में एगो गढ्ढा खोदके अउर ओकरा में पानी भर के छठ पूजा होखे लागल. 70-80 के दशक में हमार परिवार पालम के क्षेत्र में आ गइल. ओहिजा डाबरी टेलीफोन एक्सचेंज के पाछे एगो तालाब के किनारे छठ होखे लागल. देखते-देखते हजारों-हजार के संख्या में महिला सब छठ व्रत करे लगली.’’\nपुरबियन के तादाद दिल्ली में लगातार बढ़ल बा अउर ओकरा साथे-साथे राजनीतिक भागीदारियो में इजाफा भइल बा. इहे कारण बा कि दिल्ली के सब दल एह वोट बैंक के अपना खातिर सुरक्षित रखे के चाहत बाडऩ. बाकिर राजनीतिक दल एह बात के स्वीकारे में हिचकेलन. दिल्ली में कांग्रेस के पुरबिया चेहरा समझल जाए वाला शिवराम पांडेय के छठ के नाम प कवनो राजनीति के बात नागवार गुजरत बा. उनकर कहनाम बा कि, छठ पूर्वांचल के लोगन के एगो सांस्कृतिक पर्व ह अउर एकरा में सब लोग भाग लेवेला. उनका सुर में सुर मिलावत अउर छठ के नाम प कवनो तरह के राजनीति से इनकार करत दिल्ली प्रदेश अध्यक्ष जय प्रकाश अग्रवाल बतवलन कि, ‘हमरा क्षेत्र में छठ मनावे वालन के भारी तादाद बा. जवना तरह से हम रामलीला में भाग लेवे जानी ओही तरह छठी मइया के पूजा में भाग लेवेनी. एकरा में राजनीति के कहां बात बा. एगो सामाजिक आदमी होखे के नाते छठ जइसन बड़ आयोजन में भाग लेवे के राजनीतिक फायदा-नुकसान के कसौटी प ना कसे के चाहीं.’\nअइसन नइखे कि छठ प राजनीति खाली दिल्ली में देखे के मिलेला. छठ प सबसे जादा कहीं राजनीति होखेला त ऊ बा देश के आर्थिक नगरी मुंबई. दिल्ली के तरह मुबंई में छठ के लेके बहुते जोर-शोर से तइयारी होखेला. संजय निरूपम जब शिवसेना में होत रहन, तबे से ऊ उहां के बिहार के लोगन के एगो सूत्र में बांधे के काम करत रहल बाडऩ. जुहू घाट पर छठ पूजा के भव्यता प्रदान करहूं में संजय निरूपम के अहम योगदान रहल बा. संजय निरूपम अगर आज लोकसभा पहुंचल बाडऩ त ओकरा पाछे ओहिजा रह रहल पुरबिया लोगन के ताकत के बड़ योगदान बा.\nमुंबई में पुरबियन के बढ़त ताकत के अंदाजा ओह बेरा लागल जब पुरबिया लोगन के मुंबई से भगावे के मुहिम चला रहल मनसे प्रमुख राज ठाकरे के ई कहे के पड़ल कि ऊ छठ पूजा के खिलाफ नइखन बलुक छठ के नाम प जवन राजनीति हो रहल बा ओकरा खिलाफ बाडऩ.\nबेशक छठ के लेकर मुंबई में सबसे जादा राजनीति होखत होखे बाकिर अगर हमनी के कोलकाता के बात करी जा त ओहिजा के माहौल एकदमे अलग बा. पिछला चार दशक से वाम सरकार होखे के कारण एहिजा छठ पूजा राजनीति से बाचल बा. कोलकाता से निकले वाला हिंदी दैनिक सन्मार्ग के संपादक पांडेय हरिराम बतवलन, ‘‘कोलकाता में छठ बड़ पैमाना प मनावल जाला. छठ के दिन उत्सवी माहौल हो जाला बाकिर अबहीं तक एह पर्व प राजनीति के कवनो बात सामने नइखे आइल. हालांकि सरकारी स्तर प छठ व्रतियन के सुविधा खातिर हर संभव प्रयास कइल जात रहल बा.’’ गांधी घाट, बाबू घाट, फेरी घाट और दक्षिणेश्वर घाट पर छठ व्रतियों जन सैलाब देखे लायक होखेला.\nबेशक कोलकाता में छठ के लेके राजनीति ना होखत होखे बाकिर ओकरा से सटल पूर्वोत्तर के राज्यन में छठ प राजनीति होखे लागल बा. पूर्वोंत्तर मामलन के जानकार वरिष्ठ पत्रकार रवि शंकर रवि के कहनाम बा कि, ‘पिछला 10 बरिस में छठ के लेके राजनीति के झलक मिल रहल बा. सबसे पहिले असम गण परिषद् के सरकार प्रफुल्ल महंथ के मुख्यमंत्रित्व काल में छठ के दिन के एच्छिक छुट्टी के घोषणा कइले रहे. एकरा बाद हिंदीभाषियन के झुकाव महंथ सरकार के ओर बढ़ल रहे. एकरा के देखत कांग्रेसो के नेता लोग छठ के दिन घाट प आपन हाजिरी दर्ज करावे लागल. अगर असम के भौगोलिक स्थिति के देखल जाव त बराक घाटी, ब्रह्मपुत्र घाटी अउर पहाड़ी इलाकन में एहिजा के जादातर आबादी रहेला. जवना में बराक घाटी में बिहार अउर पूर्वी उत्तरप्रदेश के लोगन के संख्या बहुसंख्यक बा. एही लोगन के बल प 10 गो हिंदी भाषी विधायक चुनके विधानसभा में पहुंचेलन. अगर पूरा पूर्वोंत्तर के बात कइल जाव त तकरीबन 20 लाख हिंदी भाषी बाडऩ. बाकिर असम के छोड़के बाकी राज्यन में ऊ संख्याबल के मामला में अतना बरियार नइखन. शायद इहे कारण बा कि ओहिजा छठ के नाम प राजनीति के झलक ना के बराबर लउक रहल बा.’\nएही तरह दक्षिण के राज्यन में धीरे-धीरे छठ करे वालन के संख्या बढ़ रहल बा. बाकिर ओहिजा छठ के लेके कवनो खास राजनीतिक गहमागहमी नइखे लउकत. बंगलोर में रह रहल रामध्यान प्रसाद के कहनाम बा कि, एहिजा हिंदी प्रदेश के लोगन के संख्या कम होखे के कारण छठ पर्व व्यापक रूप में ना मनावल जाला. खुद उनकर परिवार पिछला पांच बरिस से मुहल्ला में छठ पूजा करत आ रहल बा. बाकिर अब धीरे-धीरे छठ करे वालन के संख्या में इजाफा हो रहल बा.\nजवना तरह से छठ जइसन सांस्कृतिक पर्व के राजनीतिक रंग में रंगल जा रहल बा अउर ओकरा के लेके राजनीतिक बिसात पर लाभ-हानि के गणित बइठावल जा रहल बा, ओकरा के देखत अइसन नइखे लागत कि छठ प होखे वाला राजनीति आवे वाला दिन में कम होई.\nछठ गीत, काँच ही बाँस के बहँगिया,\nबिग बॉस का घर में जाई छठ के प्रसाद\nदेश आ समाज निबन्ध सरोकार साहित्य\nसज्जी बुराई दोसरा में, हमहन में एकहू ना


महामहिम, राउर बतिया हमरा से बरदाश्त नइखे होत : बतंगड़ – 29 – Anjoria\nMar 5, 2017 बतंगड़, महामहिम, राउर बतिया हमरा से बरदाश्त नइखे होत\nमहामहिम राष्ट्रपति जी, राउर बतिया हमरा से बरदाश्त नइखे होखत. अब रउए बता दीं कि हम कहाँ जाईं. कोच्चि मे2मार्च के दीहल राउर उद्बोधन हमरा सोझा बा. एहमें राउर कहना बा कि अपना देश में असहिष्णु लोग ला कवनो जगहा ना होखे के चाहीं. मीडिया में राउर भाषण जवना तरह से पेश कइल गइल ओहसे हमरा पहिले लागल कि मीडिया ओकरा के अपना हिसाब से पेश कइले बा. त हम राउर आधिकारिक भाषण पढ़नी आ साँच कहीं त राउर भाषणो हमरा पचल ना. एह हालत में रउरे बताईं कि हम कहाँ जाईं. रउरा कहले बानी कि हिन्दुस्तान पुरातन काल से बरदाश्ती रहल बा आ हर तरह के बाति, विचार, संस्कारन के जगहा देत आइल बा. आ ई परम्परा बरकरार रहे के चाहीं. बोले भा अभिव्यक्ति के आजादी सबले खास मौलिक अधिकार हवे हमहन के संविधान के. आगे कहले बानी कि भारत हमेशा से शिक्षा के क्षेत्र में विश्व नेता रहल बा. नालन्दा आ तक्षशिला विश्व विद्यालयन के नामो लिहले बानी रउआ.\nरउरा संबोधन के एक हिस्सा से हमहु सहमत बानी काहे कि ई ऐतिहासिक सच्चाई ह. बाकिर अपना एही बरदाश्ती सुभाव का चलते भारत एह हालात में आ फँसल बा. शायद राउर मनसा इहे बा कि देश के सगरी विश्वविद्यालयनो के नियति नालन्दा आ तक्षशिले का तरह हो जाव. जरा के राख बना दीहल जाव. देश के जनता के गाढ़ कमाई प पलात पोसात जेएनयू के नमकहराम विद्यार्थी आ फैकल्टी देश के टुकड़ा टुकड़ा करे के बातु कहसु, नारा लगावसु आ हमहन ओकरा के हँसी खुशी बरदाश्त कइले जाईं. रउरा त धिरवलो बानी कि अगर अइसनका लोग के रोकल गइल त देश एक ना रहि पाई.\nना महामहिम, ना. बहुत बरदाश्त क चुकल बा हिन्दुस्तान आ अबहियों बहुत कुछ बरदाश्त कइले जात बा. बाकि समय आ गइल बा कि अब एह बरदाश्ती सुभाव के बदलल जाव. कई साल पहिले बनारस में सुनल एगो नारा तब नीक ना लागल रहुवे बाकि आजु सोचत बानी त एकदम सही लागत बा कि भारत में जदि रहे के बा त वन्दे मातरम कहे के होई. जे लोग वन्देमातरम ना कहि सके, भारत अम्मी के जय ना बोल सके ओह लोग के एहीजा रहे के हक ना बने.\nआ रहल देश के एक बेर फेरु टुकड़ा होखे के बात त कोढ़िया डेरावे थूक से वाला डर अब काम नइखे करे वाला. अगर पिछलके बेरा के बँटवारा सही सही आ इमानदारी से करा लीहल गइल रहित त आजु ई दिन देखे के ना मिलीत. हालात त उहे हो गइल कि जवना डरे अलगा भइनी तवने मिलल बखरा. अगर ओही घरी राफ साफ करा लीहल रहीत त आजु देश बहुते बवालन से बच गइल रहीत. बाकिर नेहरु के सत्ता लिप्सा आ गाँधी कै बुद्धि का चलते देश के टुकड़ा टकड़ा करे के मनसा राखे वालन के बरदाश्त करे के उपदेश दीहल जात बा.\nमहामहिम, इहे बात जब हमनी का कहेनी जा कि जेकरा हिन्दुस्तान से प्यार नइखे ओकरा पाकिस्तान चलि जाए के चाहीं त केतना हल्ला मचि जाला. आजु इहे बात रउरा कहत में लाज ना लागल. रउरा काहे ना विचार विमर्श करत हमहन के समुझावत बानी कि देश द्रोहियन के बाति कवना तरह आ काहे बरदाश्त क लीहल जाव. रउरा त धिरावत बानी, धमकावत बानी, देश से निकल जाए के बात करत बानी.\nअगर इतिहास पढ़े आ ओकरा से सीखे के धीरज होखो त देखब कि जबले कवनो इलाका में हिन्दुवन के बहुतायत रहेला तबले ओह इलाकन में अल्पसंख्यक अधिकारन के बात खूब होखेला. बाकि जसहीं कवनो इलाका में हिन्दू अल्पसंख्यक हो जालें सगरी अधिकार भुला दीहल जाला. एकर उदाहरण गिनावे लागब त रउरो अनकस होखे लागब महामहिम. माफ करब, आजु ई सब बाति हम ना, हमार कीबोर्ड लीख दिहलसि ह, ठीक ओही तरह जइसे गुलमोहर के बाप के जान पाकिस्तान ना लिहलसि, लड़ाई ले लिहले रहुवे.


कमे उमिर में दुनिया से विदा हो गइलें लोकगायक राकेश पाठक 'मधुर' – Anjoria\nकमे उमिर में दुनिया से विदा हो गइलें लोकगायक राकेश पाठक 'मधुर'\nपूर्वांचल गौरव, भोजपुरी लोकगीत आ देवीगीत गायन के स्तम्भ आ जौनपुर के पावन माटी के लाल गायक अभिनेता राकेश पाठक के पिछला मंगल २३ अक्टूबर के निधन हो गइल. चालीस साल के राकेश पाठक पीलिया आ मलेरिया से पीड़ित रहलें आ बनारस के एगो प्राइवेट अस्पताल में इलाज चलत रहुवे.\nराकेश पाठक के निधन से समूचा भोजपुरिया समाज मर्माहत बा.\nदिवंगत राकेश पाठक के गवनई के धूम मारीशस आ सूरीनाम ले पसरल रहुवे. राकेश के अनेके विडियो अलबम निकल चुकल रहे आ ऊ टी॰ सीरीज, चंदा वगैरह म्यूजिक कम्पनिअनो ला गवले रहलम. उनकर अलबम *चुनरिया ओढ़ के* उत्तर प्रदेश आ बिहार में अबही हालही में धूम मचवले बा. उनके हीत मीत विनय वर्मा, चन्दन सेठ, रामचन्द्र यादव समेत बहुते लोग आपन दुख जतवले बा.\nभगवान राकेश पाठ के आत्मा के शांति देसु आ परिवार के ई दुख सहे के ताकत.\nPrevious Post: दरिंदगी के हद, जवना के देख देखहु वाला काँप जासु\nNext Post: दुर्गा प्रसाद मजूमदार, किशन खदरिया आ रमाकांत प्रसाद : तीनो एक संगे


Have you ever eaten delicious Kolkata sweets must try Bhojpuri: कोलकाता के मिठाइयन के जादुई संवाद, रउओ लेबे लागब चटकारा\nबंगाल के लोग मिठाई के बाड़ा सौकीन होखे ला लोग. कबो मिठाई के चर्चा होखे अउर ओकरा में बंगाली मिठाई के नाम ना लियाव त उ प्रसंग अधूरे रह जाई. आईं आज जानल जाव पंतुआ, इमरती, लेंगचा, छेना के जिलेबी, पातीशाप्ता समेत अन्य बंगाली मिठाई के बारे में...\nLast Updated: May 17, 2021, 11:59 AM IST\nमिठाई के चर्चा चलते बंगाली मिठाई के बात दिमाग में आइए जाला. अठाइस गो अइसन मिठाई बाड़ी सन जौना के चर्चा ना कइल जाउ त बंगाल के मिठाई प्रसंग अधूरे रहि जाई. मिठाई के नांवो पढ़ल एगो सुख ह. त गिनत जाईं- मिष्टी दोई (मीठका दही), रसगुल्ला, राजभोग, संदेश, मालपुआ, रसमलाई, पाएस (खीर), पंतुआ, इमरती, लेंगचा, छेना के जिलेबी, पातीशाप्ता, चमचम, जयनगर के मोआ, मिहिदाना, खीर कदम, सार भाजा, दरबेश, काचागोला, चंद्रपुली, काला जाम, निकुटी, नाड़ू, राबड़ी, लंवंगलतिका, लेडीकेनी, सीताभोग, कोलार बोरा, गजा..... रउरा पढ़त, पढ़त थाकि जाइब बाकिर मिठाई के नांव ना ओराई.\nएकरा अलावा गोलापी (गुलाबी) पेड़ा, राताबी संदेश, आबार खाबो (अनुवाद- फेर खाइब), गोलापी संदेश, देश गोरब, दोरबेश, मोनमतानो, मोनोहोरा, नोलेन गुरेर संदेश, राइस बॉल, चोको तूफान, सुगर फ्री संदेश, दिलखुश, लालमोहन, प्रभु भोग....... अब तनी रुकि जाईं . एमें सबसे दिलचस्प बात ई बा कि लेडीकेनी ब्रिटिश गवर्नर लार्ड केनिंग के पत्नी के नांव पर परल बा. गुलाब जामुन गोल होला आ लेडीकेनी के आकार लंबा होला. लेडीकेनी के रंग गुलाब जामुन नियर रहेला बाकिर रूप रउरा अंगुरी से बड़ आ बहुते मोट रहेला. अंग्रेज त चलि गइले सन बाकिर अवशेष छोड़ि गइल बाड़न स.\nए साहेब, काचागोला जदि ढंग से बनल होखे त मन- मिजाज तृप्त क देला. बाकिर खाली काचागोला काहें ऊपर लिखल कुल मिठाइए मन के तृप्ति से सराबोर क दिहन सन. ढेर लोगन के बिचार ह कि मिठाई खाइल माने इंद्रिय जगत के चरम सुख में चलि गइल. अब ओह लोगन के छोड़ीं, जेकरा मीठा पसंदे ना परे. अइसन लोग नमकीन आ चटपटा व्यंजन के व्यसनी होला. एह लोगन के संख्या कम बा. मिठाई खा के चरम आनंद के अनुभूति कइल ऊहे जानी जे मिठाई प्रेमी बा. ढेर लोग त कहेला कि फलाना दोकान के मिठाई खा के आत्मा तृप्त हो जाला. बाकिर आत्मा मिठाई से कइसे तृप्त होई. जाए दीं. आजु मिठाई के बात होखो. आत्मा- परमात्मा के बात बाद में.\nसही मे मिठाई के नांव सुनते मुंह में पानी आ जाला. हमनी के शरीर के अंत:स्रावी ग्रंथि सूक्ष्म रूप से वाइब्रेट करे लागेली सन. जेकरा सुगर के बेमारी बा, ऊहो शादी- बियाह भा कौनो परोजन में परहेज तूरि देला आ मिठाई के स्वाद में विभोर हो जाला. भले सुगर फ्री संदेश बाजार में बहुते दिन से बिकाता, बाकिर जब परहेज तुरहीं के बा त सुगर फ्री काहें, कुल में से चीखल ठीक बा. ओह बेरा रउरा टोकत रहीं- अरे, रउरा त सुगर बा, ई त रउरा छुअहूं के ना चाहीं. बाकिर के सुनता. कुछ मौका अइसन होखेले सन कि जौन जीभ के नियंत्रण पर लोलुपता के जीत करा देले सन. अइसना लोगन के कमी नइखे जे कबो- कबो खान- पान के परहेज के सीमा, अपना प्रचंड इच्छा के आन्हीं में मेटा देला आ जीत जीभ के होला. रउरा त जानते बानी कि जीभ आ दिमाग के कनेक्शन बड़ा स्ट्रांग ह. कोलकाता में रउरा के अइसन आदमी ढेरे मिल जइहें, जे रोज एगो मिठाई ना खइहें त उनुकर दिन निरर्थक हो जाई. हमनी के देहातो में गुर खा को पानी पिए वाला लोग कम नइखन. देहात में त खांटी गुर मिल जाला, कोलकाता में खांटी गुर ना मिली, चालानी गुर मिली. त मिठाई के महिमा का ह, ई बिना बतवले सब जानेला.\nबंगाल के कई गो जिला अलग- अलग मिठाइयन खातिर मशहूर बाड़े सन. जइसे- बांकुड़ा- मेचा संदेश खातिर, बर्दवान- सीताभोग, मिहिदाना लेंगचा खातिर, बीरभूम- मोरब्बा आ अचार खातिर, कूचबिहार- जिलेबी खातिर, दार्जिलिंग त चाय खातिर मशहूर बड़ले बा, हुगली- गुपो संदेश खातिर, चंदननगर- जोल भरा खातिर, मालदा- आम सत, रसकदंब खातिर, मुर्शिदाबाद- छानाबोरा, खीरकदम खातिर, कृष्णनगर- सारभाजा आ जयनगर- मोआ खातिर मशहूर ह.\nआईं आजु मिठाई के इतिहास में झांकल जाउ. दस्तावेज बतावतारे सन कि सन 1498 में वास्को डिगामा भारत आइल रहे. सन 1511 में पुर्तगाली बंगाल में अइले सन. पुर्तगाली समुझि गइलन स कि बंगाल व्यापार खातिर बहुते सही जगह बा. ऊ कुल आपन कल- कारखाना लगा दिहले सन. धीरे- धीरे ओकनी के संख्या बढ़ि के पांच हजार से भी अधिका हो गइल. पुर्तगालियन के पनीर बहुते पसंद रहे. पनीर के रेसिपी ऊ बंगाल में ले अइलन स. एने भारतीय लोगन खातिर दूध फारि के छेना आ पनीर बनावल आसान रहे. भारतीय लोगन के पनीर आ छेना के व्यापार बढ़े लागल. रउरा जानते बानी बंगाल के हलुवाइन दिमाग बड़ा खोजी होखेला. त बंगाली हलुवाई छेना के संगे तरह- तरह के प्रयोग शुरू कइल लोग. कलकत्ता (ओह घरी कलकत्ते नांव रहे, अब कोलकाता हो गइल बा) के बाग बाजार के एगो प्रतिष्ठित हलुवाई रहले नवीन चंद्र दास (बांग्ला उच्चारण- नोबीन चंद्रो दास).\nउनुकर दोकान “दास स्वीट्स” के बड़ा नांव रहे. पुर्तगालियन में छेना आ पनीर के लोकप्रियता आ मांग देखि के सन 1868 में नवीन चंद्र दास एगो प्रयोग कइले. छेना के ऊ गोल आकार देके ऊ चीनी के चाशनी में उबाल दिहले. जौन मिठाई तेयार भइल ओकर नांव रखाइल- रसगुल्ला (बांग्ला उच्चारण- रोसोगोल्ला). ई मिठाई लोगन के एतना पसंद परल कि एकर ख्याति दूर- दूर तक फइल गइल. त एह तरे रसगुल्ला के अविष्कार भइल. त आजुओ कहाला कि रसगुल्ला के अविष्कारक हउवन नवीन चंद्र दास.\nएगो अउरी रोचक प्रसंग बा. रसगुल्ला के अविष्कार के लेके उड़ीसा आ पश्चिम बंगाल में बहुत साल तक खींचतान चलल. उड़ीसा कहलस कि ई दावा गलत बा कि रसगुल्ला के अविष्कार पश्चिम बंगाल में भइल बा, एकर अविष्कार त उड़ीसा में भइल रहे. कई साल तक दूनों सरकारन के मंत्री लोग आपन- आपन बात मीडिया में आ भारत सरकार के सामने राखल लोग. बहुत रिसर्च आ विशेषज्ञन के राय लिहला का बाद अंत में भारत सरकार इंटेलेक्चुअल प्राप्रटी के नियम के तहत जीआई टैग माने जियोग्राफिकल इंडिकेशन पश्चिम बंगाल के दिहलस. जियोग्राफिकल इंडिकेशन माने भौगोलिक संकेतक.\nकौनो खान- पान भा अन्य चीज के GI टैग बतावेला कि ई सामान के ओरिजिन अमुक जगह ह. जीआई कब शुरू भइल? त दिसंबर, 1999 में हमनी के देश के संसद माल के भौगोलिक उपदर्शन (रजिस्ट्रीकरण आ संरक्षण) अधिनियम, 1999 पारित कइलस. अंग्रेजी में एकरा के Geographical Indications of Goods (Registration and Protection) Act, 1999 कहल जाला. एकरा के सन 2003 में लागू गइल रहे. एकरा तहत भारत में पावल गइल यूनीक प्रॉडक्ट खातिर जी आई टैग देबे के सिलसिला शुरू भइल. त फाइनली रसगुल्ला के लड़ाई में पश्चिम बंगाल जीत गइल. ओकरा के जीआई टैग मिलि गइल. (लेखक विनय बिहारी सिंह वरिष्ठ स्तंभकार हैं. यह उनके निजी विचार हैं.)


स्मृति सिन्हा के डबल धमाल – Anjoria\nसिनेमा भोजपुरी के परदा पर अभिनेत्री स्मृति सिन्हा डबल धमाल मचावत बाड़ी.पिछला हफ्ता स्मृति के दू गो फिलिम रिलीज भइली सँ. ‘‘प्रेम दीवानी’’ में स्मृति सिन्हा राकेश मिश्रा के नायिका बाड़ी. एहमें स्मृति के अभिय बहुते दमदार बा.\nदोसरकी फिलिम ‘लाडली’ में स्मृति सिन्हा छैला बिहारी के नायिका बनल बाड़ी. एह दुनु फिलिमन के मिलल सफलता से स्मृति गदगदाइल बाड़ी. बॉक्स ऑफिस पर सफलता के गारंटी बनल जात स्मृति के अगिला रिलीज होखे वाली फिलिम होखी अभय सिन्हा के ‘प्यार झुकता नहीं’.